07 июн 2020, Тошкент вақти: 15:43\n“GM Uzbekistan”нинг дилерлик марказлари машина сотиб олиш учун шартнома имзолаган харидорларга белгиланган муддатда на машина бераяпти, на тўланган пулни қайтараяпти. Автомобиль нархининг 85 фоизини олти ой олдин тўлаб қўйган харидорлар машиналарни олиш учун яна ойлаб кутишга мажбур бўлмоқда. Бу борада Озодликка келган бир нечта шикоят ортидан мавзуга ойдинлик киритиш учун журналистик суриштирув ўтказишга қарор қилдик.\nПойтахтдаги “Driver’s Village” дилерлик марказининг мижозларидан бири, Озодлик билан суҳбатда олди-сотти шартномаси деярли 5 ой олдин бекор қилинганига қарамай ҳали ҳам аванс пулини қайтариб олмаганини билдирди.\nДилерлик маркази билан шартнома имзолаб узоқ муддат кутган бошқа харидорларнинг айтишича, кутиш давомида кутилмаган бурилишлар ҳам юз бериб туради. Улардан энг жиддийси шартномада келишилган модель нархининг бирдан ошиб кетишидир.\nБу ҳолатда машина баҳосининг 85 фоизини аванс сифатида тўлаган мижозлар “емаган сомсасига” қўшимча нарх тўлашга мажбур бўлаётганидан шикоят қилишади.\nАйнан шу муаммо сабабли баъзилар машинани сотиб олмасликка қарор қилмоқда ва амалга оширилган тўлов белгиланган тартибда қайтариб берилишини сўраяпти.\nБироқ, тўланган пулни қайтариб олиш ҳозирги кунда деярли имконсизлиги айтилаяпти.\nИсми сир қолишини истаган тошкентлик диллерлик марказлардан бирининг мижози Озодликка айтишича, тўланган пулни қайтариб олиш учун кўп ойлар давомида кутаётганлар бор.\n- Мен 2015 йилнинг 21 январида “GM”нинг Ўзбекистондаги “Driver’s Village” дилерлик корхонаси билан “Нексия” русумидаги автомашинани сотиб олиш учун шартнома имзоладим ва машина баҳосининг 85 фоизини аванс тарзида тўладим. 2015 йилнинг 28 сентябрида “Driver’s Village” ходимларидан бири машинанинг қолган 15 фоиз ҳисоб-китобини амалга ошириб, автомашинани олиб кетиш мумкинлигини айтди. Буни эшитганимдан сўнг, машинани сотиб олишга ҳозирги кунда шароитим йўқлигини айтдим ва иложи бўлса навбатдаги харидорга машинани берворишни сўрадим. Бироқ, “Driver’s Village”нинг ходими тўланган тўловни ҳозирги кунда қайтариш муаммолигини ва бошқа мижозлар тўловни 6 ойлаб қайтара олмасликларини айтиб ўтди. Бундан ташқари бу масалани “GM Ўзбекистон” ҳал этишини маълум қилди,- дейди тошкентлик суҳбатдош.\nБоз устига, машинадан воз кечиб шартномани бекор қилмоқчи бўлган мижозлардан 5 фоиз жарима ундирмоқчилар¸ дейди суҳбатдош.\nУнинг фикрича, “Driver’s Village” дилерлик салони бу каби жарима тўловини сўрашга ҳақи йўқ.\nУ нусхасини Озодликка тақдим этган “Driver’s Village” билан имзоланган шартноманинг 5.4 бандида автомашинанинг нархи ошган тақдирда харидор шартнома бекор қилинишини талаб қилиши мумкинлиги ва харидор 5 фоиз жарима тўламай, авансни қайтариб олиш ҳуқуқига эгалиги белгилаб қўйилган.\nТошкентлик харидорнинг билдиришича, “деярли олти ойлик сарсонликдан сўнг”, “Driver’s Village” у билан шартномани бекор қилиш тўғрисида келишув тузган ва жарима тўловидан озод қилган.\n“Driver’s Village” шартномада авансни тўлиқ қайтаришни ўз зиммасига олганига қарамай, пулни мана беш ойдан бери қайтаргани йўқ¸ дейди суҳбатдош:\n- Деярли 6 ой сарсонликдан сўнг, 2016 йилнинг 1 март куни “Driver’s Village” дилерлик салони билан илгари тузилган шартномани бекор қилиш тўғрисида келишув туздик. Келишувнинг шартига кўра, харидор жарима тўлашдан озод қилинади. Келишув тузилганига деярли 5 ой бўлсада, шу пайтгача тўлаган пулимни ололмаяпман¸ дейди мижоз.\nОзодлик суҳбатлашган ушбу харидор “GM Ўзбекистон” раҳбариятига, Ўзбекистон Республикаси Бош прокурорига ва Ўзбекистон Истеъмолчилар ҳуқуқларини ҳимоя қилиш жамиятлари Федерациясига йўлланган мурожатлари натижа бермаганини айтади:\n- Шу муаммо юзасидан 4 мартда “GM Ўзбекистон”нинг ишонч рақамига мурожат қилдим. Ундан сўнг бир маротаба мансабдор шахслар қабулига кириб масалани ҳал этиб беришларини сўрадим. Бироқ, “GM” “Отанга бор, онанга бор” деган тарзда мени сарсон қилди. Улар “Driver’s Village” дилерлик салони алоҳида юридик шахс эканлигини таъкидлаб, муаммони дилернинг ўзи ҳал этиши кераклигини айтишди,- дейди суҳбатдош.\nУнга кўра, айни пайтда “Driver’s Village”нинг ходимлари эса аксинча, масалани ечими “GM Ўзбекистон”га таалуқли эканлигини таъкидламоқда:\n- Шу масала бўйча мен Бош прокурор номига икки марта ариза билан мурожат қилдим. Мурожатим Зангиота тумани прокурори Бобожоновга тушибди. Прокурор Бобожонов бу масалани ҳал қилиб бера олмаслигини ва судга мурожат қилишни билдирди.\nУндан кейин, Ўзбекистон истеъмолчилар ҳуқуқларини ҳимоя қилиш жамиятлари Федерациясининг раҳбари номига ариза билан мурожат қилдим. У ерда ҳам худди шу гап. Истеъмолчиларнинг ҳуқуқларини ҳимоя қилиш ўрнига, эски бекор қилинган шартномани шартларини менга илова қилиб жўнатибди. Ваҳоланки, яна бир такрорлаб ўтаман, бу шартнома амалдан чиқарилган ва бекор қилинган. Яна бир нарсага ҳайронман. Нима учун мани пул маблағимни улар шунча ушлаб туриши мумкин? Аслида булар менинг пулимни айлантирмоқда ва мени шунақа оворагарчиликга соляпти, дейди исми сир қолишини сўраган тошкентлик.\nОзодлик “Driver’s Village” махсус дилерлик салони билан боғланди, аммо идора расмийлари вазиятни изоҳлашдан бош тортди.


«AsiaMoney» журнали Ўзбекистоннинг энг яхши банкини аниқлади — Review.uz\n«AsiaMoney» журнали Ўзбекистоннинг энг яхши банкини аниқлади\nAsiaMoney» журнали томонидан ўтказилган «2020 йилнинг энг яхши банки» танловида банкларнинг сўнгги 12 ойдаги фаолияти таҳлил қилинган.\n«AsiaMoney» журнали томонидан ўтказилган «2020 йилнинг энг яхши банки» (Best bank awards 2020) танловида “Ўзсаноатқурилишбанк” “Энг яхши маҳаллий банк” номинацияси бўйича ғолиб деб топилди.\nНашр экспертлари банкни мамлакатдаги энг йирик кредит муассаса сифатида қайд этиб, сўнгги 12 ойдаги фаолиятини таҳлил қилган. Активларнинг 1 февраль ҳолатига кўра, 15,4 фоизга ўсиб, 35,4 триллион сўмни ташкил қилганини қайд этади.\n«Ўзбекистонда бизнесни ривожлантириш имкониятлари жуда кенг. Аммо, “Ўзсаноатқурилишбанк” каби кредит ташкилотлари кўмаги билан ушбу жараёнлар янада жадаллашиши шубҳасиз», дейилади «AsiaMoney» хабарида.\n“Энг яхши маҳаллий банк” номинацияси


12:09 / 11.10.2020\n«Бугунги воқеа биз амалга оширган босим натижаси бўлди. Бу учрашув билан Лукашенко олдинроқ ўзи жиноятчи деб атаган одамларнинг сиёсий маҳбус эканини тан олди. Агар у мулоқот хоҳласа, сиёсий маҳбусларни тезда озодликка чиқариши керак. Мулоқот қамоқхонада ўтказилмайди. У конституцион ислоҳот ҳақида гапирмоқда, лекин буни фақат бизнинг намойишларни кучсизлантириш учун қилмоқда, лекин биз ўз йўлимизда собит турамиз ва янги сайловларга тинчлик йўли билан эришамиз», деган Тихановская.


Сеул, Пекин ҳамда Шанхайда Ўзбекистоннинг кучли фуқаролик жамиятини шакллантириш соҳасидаги тажрибасига доир давра суҳбатлари ва учрашувлар ўтказилди. Тадбирларда Корея Республикаси Миллий ассамблеяси, Ханянг университети ҳузуридаги Осиё-Тинч океани тадқиқотлари маркази, Корея халқаро муносабатлар бўйича кенгаши, Хитой ижтимоий фанлар академияси, ХХР Давлат кенгаши ҳузуридаги Ижтимоий тараққиёт институти, Шанхай ижтимоий фанлар академияси, шунингдек, Жанубий Корея ҳамда Хитойнинг бошқа тадқиқот ва таълим муассасалари экспертлари қатнашди.\n“Ўзбекистонда маҳалла институти: тарихий тажриба ва замонавийлик” ҳужжатли фильми ҳамда “Кучли давлатдан — кучли фуқаролик жамияти сари. Маҳалла: тарихий тажриба ва замонавийлик” китобининг тақдимоти анжуман иштирокчиларининг ушбу беқиёс институт фаолияти билан яқиндан танишишларига имкон берди. Мамлакатимизнинг баркамол авлодни тарбиялаш соҳасидаги ютуқларига бағишланган ҳужжатли фильмлар ҳам тўпланганларда алоҳида таассурот уйғотди.\nТадбирлар чоғида қайд этилганидек, мустақиллик йилларида Ўзбекистонда ҳуқуқий демократик давлат қуриш ҳамда кучли фуқаролик жамиятини шакллантиришга қаратилган кенг кўламли ислоҳотлар амалга оширилмоқда. Мазкур жараёнда маҳалла институтини изчил ривожлантиришга алоҳида эътибор қаратилаётир. Ушбу муассаса жамиятда юксак маънавий-ахлоқий қадриятларнинг мустаҳкамланиши, ёш авлод тарбияси, оила институтини қўллаб-қувватлаш, аҳолини манзилли ижтимоий ҳимоя қилиш, ўзаро ҳурмат ва ҳамжиҳатлик муҳитини таъминлашда муҳим ўрин тутмоқда.\nХорижий шериклар маҳалла фаолиятига катта қизиқиш билдирганлари ҳолда, Ўзбекистонда ҳаётга татбиқ этилаётган ислоҳотларнинг юқори самарадорлигини, фуқаролар йиғинларининг миллий қадриятларни мустаҳкамлаш, тинчлик-осойишталикни сақлашдаги аҳамиятини алоҳида таъкидладилар. Маҳалла фуқароларнинг демократик ислоҳотларни амалга ошириш, аҳоли фаровонлигини юксалтириш, уларни долзарб масалаларни ҳал қилиш йўлида жипслаштиришда катта аҳамият касб этиши ҳам айтиб ўтилди.\nДавра суҳбати ҳамда учрашувлар иштирокчиларининг якдил фикрича, маҳалла халқнинг кўп асрлик урф-одат ва анъаналарини бугунги кун воқелиги билан уйғунлаштиради. Бу, ўз навбатида, болаларни тарбиялаш, оилада ўзаро англашув, катталарга нисбатан ҳурмат муҳитини шакллантириш, жамият ҳамда давлатни ҳар томонлама ривожлантиришда салмоқли муваффақиятларга эришиш имконини яратмоқда.\nЖанубий Корея ва Хитойнинг таниқли давлат арбоблари ҳамда экспертлари Ўзбекистонда мазкур йўналишда қўлга киритилган ютуқларга юксак баҳо бердилар.\nНа Кюнг Вон,\nКорея Республикаси Миллий ассамблеясининг Халқаро муносабатлар ва бирлашув масалалари бўйича қўмитаси раиси, “Ўзбекистон — Жанубий Корея” парламентлараро жамияти раиси:\n— Президент Ислом Каримовнинг Корея Республикасига бу йил амалга оширган давлат ташрифи икки томонлама муносабатлар тарихида муҳим воқеа бўлди. Биз стратегик шерикликни янада мустаҳкамлаб, уни янги мазмун билан бойитдик. Бу борада нафақат парламентлараро алоқалар, балки экспертлар мулоқоти, фуқаролар ўртасидаги ўзаро муносабатлар ҳам муҳим ўрин тутади.\nЛи Же Ёнг,\nЖанубий Корея халқаро иқтисодий сиёсат институти вице-президенти:\n— Маҳалла Ўзбекистон заминида — дунёга буюк олимларни тақдим этган ўлкада пайдо бўлгани ҳаммамизга маълум. Мамлакатингиз халқи ушбу ниҳоятда муҳим ижтимоий ютуқни сақлаб қолгани қувонарлидир.\nМаҳалланинг жамиятда маънавий-ахлоқий қадриятлар ҳамда соғлом ҳаёт тарзини тарғиб қилиш, жойларда таълим, аҳоли бандлиги, атроф-муҳит муҳофазаси, ободонлаштириш, жамоат хавфсизлиги ва ҳуқуқ-тартиботни сақлаш сингари масалаларни ҳал этишдаги аҳамияти беқиёсдир. Маҳалла — Ўзбекистонда кучли фуқаролик жамиятини барпо этишнинг муҳим асосларидан биридир. У фуқароларнинг давлат бошқарувида, мамлакат ижтимоий-иқтисодий тараққиётининг энг муҳим вазифаларини ҳал қилишда бевосита иштирок этишга доир конституциявий ҳуқуқини таъминлайди.\nКорея Республикаси миллий дипломатик академияси профессори Ко Жэ Нам Ўзбекистонга бир неча маротаба сафар уюштирганини, ҳар гал бу ерда иқтисодиётнинг жадал ўсиш суръатларига гувоҳ бўлиб, халқимиз маданияти, ижтимоий, маданий ҳамда маънавий ҳаёти билан яқиндан танишганини айтиб ўтди.\n— Самарқанд вилоятига борган чоғимда, фуқаролар йиғинларининг ҳудудларни ободонлаштириш, аҳоли фаровонлигини юксалтиришда фаол қатнашишига гувоҳ бўлдим. Маҳалла халқни жипслаштирувчи институтдир. Президент Ислом Каримов ўз стратегияси билан фуқаролар энергияси ва фаоллигини, маҳалланинг салоҳиятини ислоҳотларни амалга ошириш йўлида сафарбар этди, — дея таъкидлади Жанубий кореялик олим.\nХанянг университетининг Глобал ижтимоий иқтисодиётни ўрганиш бошқармаси бошлиғи Ким Жонг Гуль Корея Республикасида маҳалла ҳамда унинг ижтимоий-иқтисодий соҳадаги фаолияти тажрибаси катта қизиқиш уйғотаётганини маълум қилди. Унинг сўзларига қараганда, ўзини ўзи бошқариш органлари фуқароларнинг турли ташаббуслари ҳаётга татбиқ этилишига кўмаклашиш баробарида, аҳоли фаровонлигини таъминлашнинг оптимал механизми ҳам ҳисбланади.\nХХР Давлат кенгаши ҳузуридаги Европа ва Осиё ижтимоий тараққиёти институти директори Ли Фэнлинь маҳаллага “Миллий анъаналарни асраб-авайлаш, давлат ҳамда жамият бошқарувининг самарадор тузилмасини йўлга қўйишнинг намунаси”, дея тавсиф берди. Унинг фикрича, қадимий ва ривожланган маданий анъаналарга эга Ўзбекистон маҳалла институти имкониятларидан ижтимоий жараёнларда фуқаролар иштирокининг замонавий усуллари ҳамда механизмларини шакллантиришда муваффақиятли фойдаланмоқда.\nХитой ижтимоий фанлар академиясининг Халқаро ҳамкорлик бошқармаси директори ўринбосари Ван Сюаньцзин қайд этганидек, 24 йиллик тараққиёт даврида мамлакатимиз Президент Ислом Каримов раҳнамолигида иқтисодиёт, сиёсат, дипломатия соҳаларида улкан ютуқларга эришди. Чуқур ўйланган ва пухта амалга оширилаётган стратегия жамиятда узоқ муддатли барқарорлик ҳамда иқтисодиётнинг юқори ўсиш суръатларини таъминлаш имконини берди.\n— Ўзбекистон дунёнинг энг жадал ривожланаётган давлатларидан биридир. Тизимли, изчил ва босқичма-босқич ислоҳотларнинг бекаму кўст модели эришилган муваффақиятларнинг асоси бўлиб, унда маҳалла алоҳида ўрин эгаллайди. Маҳалла ижтимоий барқарорлик ҳамда муваффақиятли давлат қурилишининг муҳим омилларидан бирига айланди, — деб ҳисоблайди эксперт.\nХитой ижтимоий фанлар академиясининг Шарқий Европа ва Марказий Осиё институти директори Ли Юнцюань:\n— Ўзбекистон ҳаётнинг барча жабҳасида замон талабларига жавоб берадиган инновацион йўлдан бормоқда. Ижтимоий бошқарув соҳасида мамлакат бугунги кун мезонлари ва шарт-шароитларига мослаштирилган анъанавий институтларга таянаётгани эътиборга моликдир. Бу борада, айниқса, маҳалла институтини алоҳида қайд этиш жоиз.\nХитой халқаро муносабатлар академияси бош илмий ходими Сюй Тао мамлакатимизда барча соҳада эришилган ютуқларни юқори баҳолаган ҳолда, маҳалла кўп миллатли Ўзбекистон халқининг донолигини акс эттиришини таъкидлади. Мазкур институт давлатнинг сиёсий тараққиёти ҳамда иқтисодий ўсишни таъминлашда муҳим аҳамиятга эга.\n— Умуман, Ўзбекистонда давлат ва жамият қурилишининг самарали модели ҳаётга татбиқ қилинмоқда. Фуқаролик жамиятининг изчил ривожи алоҳида эътиборга моликдир. Республика Марказий Осиёда энг муҳим давлатлардан бири эканлиги билан ажралиб туради, — деди Сюй Тао.\nХулоса ўрнида айтганда, давра суҳбатлари ҳамда учрашувлар Корея Республикаси ва Хитой Халқ Республикаси экспертларининг Ўзбекистонда кучли фуқаролик жамиятини шакллантириш ва унинг муҳим таркибий қисми саналмиш маҳалла институтини ривожлантириш борасида эришилган ютуқларга қизиқиши руҳида бўлиб ўтди.\nТадбирларнинг якуни “The Korea Post” ҳамда “Seoul City” журналлари, “Жэньминь жибао” газетаси ва Жанубий Корея ҳамда Хитойнинг бошқа етакчи нашрларида кенг ёритилди.\nСеул — Пекин — Шанхай\nМазкур рукндаги бошқа мақолалар: « Бошланғич ташкилотлар фаолиятини такомиллаштириш хотин-қизлар манфаатларини таъминлашнинг муҳим омилидир\tИнсон ҳуқуқ ва эркинликларини таъминлаш — устувор мақсад »


Бугун Бокуда намойишчилар ва полиция ўртасида тўқнашувлар бўлиб ўтди. Мухолифатнинг минглаб тарафдорлари митинг ўтказиш учун шаҳар марказига ёриб ўтишга ҳаракат қилди.\n07 март 2021, Тошкент вақти: 19:40\nоктябр 02, 2005\nТўқнашувлар пайтида, хабарларга қараганда, ўнлаб киши жароҳатланган, бир неча ўн киши қамоққа олинган.\nМухолифатдаги "Озодлик" сиёсий блоки 6 ноябрга режалаштирилган парламент сайловларининг эркин ва адолатли ўтказилишини талаб қилиб митинг уюштирмоқчи эди.\nБоку шаҳар мэрияси митинг ўтказиш учун мухолифатга шаҳарнинг олис ҳудудларидан 5 та жойни таклиф қилди. "Озодлик" сиёсий блоки митингни шаҳар марказида – темир йўл вокзали олдидаги майдонда ўтказмоқчи бўлди ва маъмурлар бунга рухсат бермади.


Украина шарқида ҳукумат кучларидан беш аскар ҳалок бўлди\nУкраина шарқида россияпараст айирмачилар уюштирган ҳужумлар натижасида ҳукумат кучларининг беш аскари нобуд бўлди. Украина ҳарбийларига кўра, ҳужумлар Донецк ва Луганск вилоятларида амалга оширилган. Айни пайтда айирмачилар қўлга олган ЕХҲТнинг тўрт ҳарбий кузатувчиси озод бўлди.\nУкраина хавфсизлик кучлари ва Россия тарафдори бўлган айирмачилар ўт очишни тўхтатганига қарамай, сўнгги 24 соат ичида мамлакат шарқида беш аскар ҳалок бўлди, камида 17 нафари ярадор бўлди.\nУкраина ҳарбийларига кўра, уч аскар Донецк вилоятининг Славянск шаҳри яқинида йўлга ўрнатилган постга ҳужум қилинган пайтда ўлган.\nИкки аскар Луганск вилоятида айирмачилар ҳарбий карвонга уюштирган ҳужумда ҳалок бўлган.\nТомонлар ўртасида ўт очишни тўхтатиш бир ҳафта олдин эълон қилинганидан бери тартиб кўп марта бузилди.\n27 июнь куни Украина Президенти Петро Порошенко оташкесим муддатини 30 июнгача узайтирган.\nЎт очишни тўхтатиш Порошенко ўтган ҳафта эълон қилган тинчлик режасининг бир қисми ҳисобланади.\n28 июнь куни айирмачилар Европада хавфсизлик ва ҳамкорлик ташкилоти (ЕХҲТ)нинг 29 май куни ҳибсга олган саккиз нафар ҳарбий кузатувчисидан тўрт нафарини озод қилди. Бошқа тўрт кузатувчи олдинроқ қўйиб юборилган эди.\nЕХҲТнинг Шарқий Украинадаги юқори лавозимли воситачиси Марк Этерингтон мамлакатда тинчлик ва барқарорликни қайта тиклашда ёрдам бериш “муҳим” бўлган паллада ЕХҲТ кузатувчиларининг иши “чекланиб қолгани”ни таъкидлади.\n27 июнь куни Брюсселда Европа Иттифоқи (ЕИ) лидерлари Россиядан Украинадаги вазиятни юмшатиш учун кўраётган чоралардан бири сифатида ЕХҲТ кузатувчилари озод қилиниши талабини илгари сурган эди.\n29 июнь куни Украина Президенти Петро Порошенко ва Россия Президенти Владимир Путин ўртасида бўлиши режаланган телефон мулоқотида Германия Канцлери Ангела Меркел ва Франция Президенти Франсуа Олланд ҳам иштирок этиши кутилмоқда.\nБу сўнгги тўрт кун ичида ўтказилаётган иккинчи телеконференциядир.\nТелемулоқот ўтказиш 27 июнь куни Украина Брюсселда Европа Иттифоқи билан ассоциация битимининг иқтисодий қисми ҳақидаги тарихий шартнома имзолаган пайтда режаланган.


“Т-34” танкида Берлинни забт этган ўзбек жангчиси — KMODS\n“Т-34” танкида Берлинни забт этган ўзбек жангчиси\nPosted on 09.05.2020 Author admin\tКомментарии к записи “Т-34” танкида Берлинни забт этган ўзбек жангчиси отключены\nМамлакатимизда Хотира ва қадрлаш куни, Иккинчи жаҳон урушида қозонилган Ғалабанинг 75 йиллиги кенг нишонланмоқда.\nУшбу сана коронавирус пандемияси туфайли шаҳар ва қишлоқларимизда кенг халқ оммаси иштирокида нишонланмаётган бўлса-да, ҳар бир хонадон, ҳар бир оилада аждодларимизни ёд этиш, бу оламдан ўтган яқинларимизни хотирлаш, ҳаёт бўлган нуронийларимиз, уруш қатнашчилари ва меҳнат фронти фахрийларини эъзозлаш билан ўтказилмоқда. Чунки, юртимизда Иккинчи жаҳон урушидан азият чекмаган оила йўқ. Ҳалигача бу урушнинг жароҳати қалбларни ўртайди.\nКўп миллатли Ўзбекистон халқи бутун тараққийпарвар инсоният қатори 1941-1945 йиллардаги урушда фаол иштирок этиб, фашизм устидан қозонилган Ғалабага муносиб ҳисса қўшди. Жумладан, бухороликлар ҳам Иккинчи жаҳон уруши ва фронт ортида фидойилик кўрсатди. Уруш йилларида вилоятдан кўплаб кишилар фронтга сафарбар қилинди. Уларнинг орасида бобожоним Зариф Шарипов ҳам бор эди.\nБобожонимнинг болалик йиллари оғир кечган. 1925 йил Бухоро вилоятининг Шофиркон туманида туғилган Зариф бобом 3 ёшлигида отасидан айрилган. Ёлғиз онасининг қўлида қолган бобом очарчилик, қаҳатчилик даврида онасига ёрдамчи бўлиб далада дехқончилик қилган.\nМактабни аъло баҳога битирган 16 ёшларида уруш бошланади.\nХоламнинг айтишларича, бобом фронтга кетиш учун ёшларини 2 ёшга катталаштирган экан. 1942 йилда урушга кетган навқирон йигит автоматчилар ротасига тушади. Ўша йилнинг 12 ноябрь куни бобомнинг ёдида бир умрга муҳрланган. Илк бор фашистлар билан юзма-юз жанг қилган бобом Волга дарёси ёқасидаги фашистлар тўдасини тор-мор қилишда жонбозлик кўрсатган. Бироқ, ёнгинасида портлаган бомбадан оғир ярадор бўлади. Икки ой даволаниб чиққандан сўнг батальон командири Солдунов бобомдаги мардликни кўриб уни танкчилар мактабига ўқишга юборади.\nСвердловск областидаги мактабда 6 ой таҳсил олиб эндигина ихтиро қилинган ҳужумкор “Т-34” танкида жангга киради. У ҳеч қачон чекинмади. Кўплаб шаҳар ва қишлоқларни фашистлардан озод этишда мардонавор курашди. Немисларни қўрқув ва талвасага солган “Т-34” танкида Германияга кириб боради. Бобожонимнинг мардоновар курашганлари муносиб тақдирланган. Қизил байроқли, Суворов орденли танкчилар бригадасининг командири Макаров имзолаган 13 та фахрий ёрлиқ , 2 та Қизил Юлдуз, 1 та иккинчи даражали Улуғ Ватан уруши орденлари ҳамда кўпгина медаллар шодаси унинг жанглардаги жасоратидан далолат. Бобожонимнинг “Т-34” танки Белорусдаги қайсидир шаҳарда турган экан. Буни тоғамнинг ўғиллари борганда кўрибти. Танкда Зариф Шарипов деб ёзилган экан.\nЗариф бобом 1947 йилда ҳарбий хизматдан қайтгач, Ленинград шахридаги ички ишлар академиясида таҳсил олади. Бухоро ва Навоий вилоятларида 30 йилдан зиёд ички ишлар тизимида раҳбарлик лавозимларида ишлайди. 11 нафар фарзандни ўстириб, ўқитиб эл орасига қўшди.\nБобожоним Зариф Шариповни бутун эл бағрикенг инсон, адолатли, меҳнатсевар, халқпарвар раҳбар сифати ҳурмат билан тилга олади. То умрининг охиригача шундай эътироф, иззат-икром у кишини тарк этмади. Бобом табиатан самимий, элпарвар ва дастурхони очиқ инсон бўлган. Ҳар доим хонадонидан сўраб келувчиларнинг кети узилмасди. Катта ҳаёт йўлини босиб ўтган бу инсоннинг эзгу ишлари, қилган яхшиликлари, барча яхши фазилатларини эл-элат фахр билан кўп эслайди. Афсуски, бу инсондан биз авлодларга жасоратли ҳаёт йўли, эзгу ишлар ва ширин хотиралар қолди, холос…\nБиз сизни асло унутмаймиз, сиз билан фахрланиб яшаймиз бобожон.


3. Уйчида ўнлаб оилалар вайрона ичида қолди: "Озодлик"нинг бу "иддаоси" тўғри-ми?\n4. Кластер – изланиш, инновация, дегани. Улар фермерларга кўмакчи бўла оляптими?\n5. Наманганда ўтказилган оммавий сайёр қабуллар қандай натижалар берди?\n6. Бонг: Халқ банки Наманганда халқни сарсон қилмоқда


14:01 17.01.2016 (Янгиланган 22:58 17.01.2016) Ҳавола олиш\nИжтимоий-иқтисодий ривожланиш ҳисоб-китоби билан бундан буён Прогноз ва Макроиқтисодий Тадқиқотлар институти жавоб беради. Янги бош планлар ҳар беш йилда қайта кўриб чиқилади.\nТОШКЕНТ, 17 янв — Sputnik. Ўзбекистон ҳукумати мамлакатда энг йирик маъмурий марказлар бўлган Нукус, Андижон, Самарқанд, Бухоро, Навоий ва Наманган шаҳарлар бош планини қайта кўриб чиқиш ҳақида топшириқ берди, Ўзбекистон Давлат архитектура ва қурилиш қўмитаси вакили хабарига кўра.\nРежага кўра, шаҳарларнинг янги кўриниши уч босқичда ишлаб чиқилади. 2017 йилда Андижон ва Самарқанднинг янги бош режаси пайдо бўлади, 2018 йилда Бухоро ва Нукуснинг ва 2019 йилда Навоий ва Наманган шаҳарлари янги бош планга эга бўлади.\n“Ушбу қарор кўпчилик томонидан кутилган эди. Ўзбекистоннинг асосий маъмурий марказларида ҳозирги кунда фаол қурилиш ишлари олиб борилмоқда. Ҳар доим ҳам ушбу ишлар келажакда ривожланиш истиқболларини ҳисоб-китоби билан олиб борилмаяпти. Шунинг учун нафақат шаҳар қурилиш ҳақидаги ҳужжатлар ишлаб чиқариш тартибини ривожлантириш, балки уларни олдиндаги ўнлаб йиллар истиқболи ҳисоб-китоби билан олиб борилмоқда”, — деди мутахассис.\nБунинг учун ҳукумат шаҳар бош плани ишлаб чиқаришнинг янги тартибини тасдиқлади. Унга кўра жавобгарлик танланган тўрт ташкилот орасида аниқ тақсимланган.\nБундан буёт Прогноз ва макроиқтисодий тадқиқотлар институти ижтимоий-иқтисодий изланишлар учун жавобгар.\nИжтимоий изланишлар институти социал инфраструктура хизматлар, таълим ва соғлиқни сақлаш соҳаларнинг ривожланиши учун жавобгар бўлади.\nҲудудда саноат ривожланиши истиқболларини, мавжуд бўлган табиий ва минерал-хом ашё заҳиралари асосида, “Ўзоғирнефтгазкимёлойиҳа” институти белгилайди.\nЕр заҳираларидан фойдаланиш ва фойдаланувчилар таркибини белгилаш “Ўздаверлойиҳа” Илмий-лойиҳа институтига топширилди.\nЯнги бош планлар ишлаб чиқариш ҳар беш йилда қайта кўрикдан ўтади, ҳар ўн йилда эса унга шаҳар қурилишининг замонавий талаблари ва ижтимоий-иқтисодий эҳтиёжларга биноан керакли ўзгаришлар киритилади.\nБош планлар ишлаб чиқариш, шаҳарлар ва посёлкаларни майда-чуйда тафсилотларигача режалаштириш билан фақат “ЎзшҳарсозликЛИТИ” ва “ТошкентбошпланЛИТИ” давлат унитар корхоналари томонидан амалга оширилади.


«Туганмас уруш». АҚШ тарихидаги энг узоқ давом этган ҳарбий кампания тарихи. Афғон урушининг 20 йили ҳақида - Daryo\n21:00, 07.10.2021 57389\nXVIII асрда ташкил топган Афғонистон давлати ўз тарихинг жуда кам даврида тинч ўлка бўлган. Минглаб инсонлар ўлимига сабаб бўлган, яна юз минглаб инсонни қочоққа айлантирган АҚШнинг Афғонистон уруши бу йили ўз ниҳоясига етди. «Дарё» колумнисти Муҳаммадқодир Собиров «туганмас афғон уруши»нинг сўнгги йигирма йили ҳақида ҳикоя қилади.\n«Толибон» ва «Ал-Қоида»\n1999 йил 15 октябрь куни БМТ Хавфсизлик кенгаши 1267-сонли резолюцияни қабул қилиб, «Ал-Қоида» ва «Толибон» гуруҳларини террорчилик ташкилоти деб эълон қилади ва уларга қарши санкциялар киритади. БМТ қарори Афғонистон ва Пешовар(Покистон)да жойлашган «Ал-Қоида» ҳаракатининг анча фаоллашган даврига тўғри келади. 1990 йилларда Судандан Афғонистонга қайтган «Ал-Қоида» террористик гуруҳига «Толибон» операциялар учун хавфсиз жой беради.\n2001 йил 9 сентябрь куни Афғонистонда «Толибон»га қарши асосий куч ҳисобланувчи Шимолий Альянс етакчиси Аҳмад Шоҳ Масъуд «Ал-Қоида» томонидан суиқасд орқали ўлдирилади. «Панжшер шери»нинг ўлдирилиши «Толибон»га қарши кучларга қаттиқ зарба бўлади.\nЭкспертларнинг таъкидлашича, айнан Шоҳ Масъуднинг ўлдирилишидаги «хизмати» «Толибон»нинг 2001 йил 11 сентябрь воқеаларидан кейин ҳам Усома бин Лодинни ҳимоя қилишига сабаб бўлган.\nАҳмад Шоҳ Масъуднинг Кобулдаги таъзия маросими\nАҳмад Шоҳ Масъуд ўлдирилганидан икки кун ўтиб дунёни ларзага келтирган ва терроризмнинг даҳшатини кўрсатган теракт юз беради. 11 сентябрь куни тўртта тижорат самолётини ўғирлаган «Ал-Қоида» жангарилари АҚШдаги Жаҳон савдо маркази ва Пентагон биноларига ҳужум қилади. Ҳужумлар натижасида уч мингга яқин инсон ҳалок бўлади. АҚШ президенти Жорж Буш ўз халқига «терроризм устидан ғалаба қозонишга» ваъда беради. Буш «Толибон»дан «Ал-Қоида»нинг барча раҳбарларини АҚШга топширишни талаб қилади, йўқса уларнинг тақдирига шерик бўлиши ҳақида огоҳлантиради.\nЙигирма йиллик урушнинг бошланиши. 2001 йил\n2001 йилнинг 7 октябрь куни АҚШ қўшинлари Буюк Британия билан ҳамкорликда Афғонистонда расман «Абадий озодлик» операциясини бошлади. Бу операция Афғонистондаги «Толибон» тузуми ва «Ал-Қоида» гуруҳига қарши қаратилган бўлиб, Америка кучлари ўн икки кун давомида уларнинг базаларига фақат ҳаводан зарба беради. Ердаги жангларнинг аксарияти «Толибон» ҳамда АҚШ томонидан қўллаб-қувватланган Шимолий Альянс ва бошқа мухолифат кучлари ўртасида бўлиб ўтади.\n«Толибон» қўшинлари 2001 йил 9 ноябрда Мозори Шарифда этник ўзбеклар етакчиси Абдулрашид Дўстум кучлари томонидан мағлуб этилгач, ўз позицияларини бирин-кетин йўқота бошлайди. 11 ноябрь куни Талукон ва Бомиён, бир кун ўтиб эса Ҳирот иттифоқчилар қўлига ўтади. 13 ноябрь куни «Толибон»нинг Кобулдаги режими қулайди. Мамлакатда ўтиш даври ҳукумати тузила бошланади. 9 декабрь куни «Толибон» назорати остидаги сўнгги шаҳар — Қандаҳордан ҳам қувиб чиқарилади ва ҳаракат етакчиси Мулла Умар шаҳардан қочиб кетади.\nАҚШ ҳарбий ҳаво кучларининг бомбардимончи самолёти урушнинг дастлабки босқичида ҳаво ҳужумини амалга оширмоқда\n«Биринчи рақамли террорчи» — Усома бин Лодинни Кобул жануби-шарқидаги Тора-Бора ғорларигача тақиб қилган афғон ҳукумати қўшинлари «Ал-Қоида» жангарилари билан 3—17 декабрь кунлари шиддатли жанг олиб боради. Тахминларга кўра, Усома бин Лодин унинг сўнгги кучлари қўлга олинишидан бир кун олдин Покистонга қочиб ўтади. Гарчи разведка маълумотлари Усоманинг Тора-Борадалигини тасдиқласа-да, Америка кучлари Тора-Борани қамал қилган афғон қўшинларига қўшилмайди. Кўпчилик АҚШ ҳукуматининг бундай қатъиятсиз ҳаракат қилганини бир неча бор танқид қилади.\n«Толибон» қулатилгач, БМТ Афғонистоннинг йирик гуруҳлари, жумладан, Шимолий Альянс ва собиқ қирол (1973 йил қулатилган) авлоди вакилларини Германиянинг Бонн шаҳрида ўтказиладиган конференцияга таклиф қилади. 2001 йил 5 декабрда БМТ Хавфсизлик кенгаши резолюцияси билан тасдиқланган Бонн битими тузилади. Эроннинг Шимолий Альянсни қўллаб-қувватлагани сабаб Эроннинг муҳим дипломатик ёрдами билан эришилган келишувга кўра, Ҳамид Карзай ҳукумат бошлиғи лавозимини эгаллайди (асосан, ўзбек ва тожиклардан иборат Шимолий Альянс пуштун Ҳамид Карзайнинг ҳокимиятга келишини хоҳламасди, уларни анчадан буён таъминлаб турган иттифоқчиси Эрон Альянсни шартномага кўндиришга муваффақ бўлади), ҳамда Кобулга хавфсизликни сақлаш учун халқаро тинчликпарвар кучлар юборилади.\nЛоя Жирға танлови ва қайта қуриш\nТоғ ва ғорларда яширинган «Толибон» ҳамда «Ал-Қоида» кучлари қайта қуролланиб, халқаро коалиция кучларига қарши партизанлик ҳужумларини уюштиради. Бунга жавобан Канада, Америка ва уларнинг афғон иттифоқчилари қўшинлари март ойида «Анаконда» операциясини бошлайди. Операция муваффақиятли якунланади, аммо уруш ҳаракатлари кенгаймайди. Чунки Пентагон амалдорлари бу пайтда Афғонистондаги ҳарбий ва разведка ресурсларини Саддам Ҳусайн раҳбарлигидаги Ироққа томон йўналтира бошлаётганди.\nИюнь ойида бўлиб ўтган Лоя Жирға(бутун афғон гуруҳ ва қабилаларининг оқсоқоллар кенгаши)нинг фавқулодда чақириғида Ҳамид Карзай ўтиш даври ҳукуматининг президенти лавозимига тасдиқланади. 11 сентябрь воқеаларидан сўнг Покистондан Афғонистонга қайтган пуштунларнинг популзай қабиласи вакили Ҳамид Карзай кўпинча ўз қабиласи ва ҳукумати аъзоларининг коррупция билан шуғулланишига қарши курашмаганликда айбланади. Ўтиш даври ҳукуматининг кучи фақатгина Кобул билан чегараланиб, уни БМТ Хавфсизлик Кенгаши ҳузурида тузилган халқаро ҳарбий контингент — Халқаро хавфсизликка ёрдам кучлари (ISAF) қўллаб-қувватлаб туради.\nЛоя Жирғада қатнашаётган Қандаҳор делегатлари\nВиржиниядаги ҳарбий институтда қилган нутқида Жорж Буш Афғонистонга қайта қуриш ва тикланиш учун молиявий ёрдам берилишини ва бу орқали Жорж Маршал одатлари(Иккинчи жаҳон урушидан сўнг АҚШнинг Ғарбий Европа давлатларига молиявий ёрдам дастури «Маршал режаси» деб номланган эди) давом эттирилишини айтади. Бироқ АҚШнинг Афғонистонга молиявий ёрдами Маршал ёрдамидан анча кам эди. 2001 йилдан 2009 йилга қадар АҚШ ҳукумати Афғонистонга 38 миллиард доллардан ортиқроқ гуманитар ёрдам кўрсатади (Маршал режасига эса бугунги ҳисобда 114 миллиард доллар ажратилганди). АҚШ ва БМТ ёрдамидаги қайта қуриш Афғонистонда деярли самарасиз тугайди, бунга ягона режалаштириш ва мувофиқлаштириш марказининг йўқлиги, чалкаш бюрократия, шунингдек, маҳаллий маданиятни тушунмаслик сабаб бўлади.\n«Катта уруш тугади»\nМай ойида Афғонистонга келган АҚШ мудофаа вазири Дональд Рамсфелд Афғонистондаги кенг кўламли ҳарбий ҳаракатлар тўхтатилганини билдириб, «катта уруш тугагани»ни эълон қилади. Худди шу пайтда президент Буш ҳам АҚШнинг Ироқдаги миссияси якунланганини эълон қилди. Афғонистонда бу даврда атиги саккиз мингга яқин Америка аскари бўлиб, уларнинг сони иттифоқчилар билан ҳисоблаганда ўн уч мингга яқинлашар эди. Шу йили НАТО ISAF’нинг халқаро кучларини бошқаришни ўз зиммасига олади, бу НАТОнинг Европадан ташқаридаги биринчи ҳарбий ҳаракатига айланади. Дастлаб Кобул ва унинг атрофи хавфсизлигини таъминлаган НАТО кучлари кўлами 2005—2006 йилларда анча кенгаяди. Қўшинлар сони ҳам бунга мутаносиб равишда 5 мингдан 65 мингга қадар кўпаяди.\nАҚШ Мудофаа вазири Рамсфелд Америка ҳарбий базасида аскарларга гапирмоқда\nЯнги Конституция ва президент\n2003 йил Лоя Жирға томонидан маъқулланган Конституция лойиҳаси орадан бир йил ўтиб, 2004 йил январида қабул қилинади. Конституция мамлакатнинг турли этник гуруҳларини бирлаштиришга мўлжалланган кучли президентлик тизимини яратди. Конституциянинг қабул қилиниши демократия сари ижобий қадам сифатида баҳоланади.\n9 октябрь куни Афғонистонда 1969 йилги парламент сайловидан сўнг илк бор сайловлар бўлиб ўтади. Унда мамлакатнинг бўлажак президенти аниқланиб, 55,4 % овоз тўплаган Ҳамид Карзай Афғонистоннинг демократик йўл билан сайланган биринчи раҳбарига айланади.\nАфғонистон президенти Ҳамид Карзай собиқ қирол Зоҳир Шоҳга янги конституцияни кўрсатмоқда\nAl-Jazeera телеканалидаги чиқиш\nАфғонистондаги президент сайловларидан уч ҳафта ўтиб, АҚШдаги президентлик сайловларига эса бир неча кун қолганда арабларнинг Al-Jazeera телеканалида Афғонистондан қочиб кетган «Ал-Қоида» ҳаракати етакчиси Усома бин Лодин чиқиш қилади. Афғонистондаги АҚШ ва коалиция кучлари билан афғон мужоҳидлари СССРга қарши охиригача курашгани каби курашишини айтган бин Лодин 2001 йил 11 сентябрдаги терактлар учун жавобгарликни ўз зиммасига олади.\nШу йили Афғонистондаги Америка ҳарбийлари сони 20 минг кишига етказилади. АҚШ ва коалиция кучлари вақти-вақти билан «Толибон» ва «Ал-Қоида» гуруҳларига қарши муваффақиятли операциялар ўтказиб туради. Президент Бушнинг розилиги билан АҚШ учувчисиз самолётлари Покистондаги террорчилар базаларига зарба беради.\nУсома бин Лодин 2004 йил.\nСтратегик шерикчилик ва парламент сайлови\n23 май куни Ҳамид Карзайнинг АҚШга ташрифи доирасида АҚШ ва Афғонистон президентлари ўз мамлакатлари ўртасида қўшма декларация қабул қилиб, давлатларини стратегик шерик деб эълон қилишади ва бу АҚШ қўшинларига Афғонистон ҳарбий инфратузилмасидан фойдаланиш имкониятини беради. Бунинг эвазига АҚШ Афғонистон армиясини қўллаб-қувватлаш, қуроллантириш ва ўқитишга ваъда беради.\nСентябрь ойида «Толибон»нинг жараённи бузишга уринишларига қарамай, мамлакатда парламент сайловлари ўтказилади. Афғонистон тарихидаги энг демократик ҳисобланувчи сайловда 6 миллиондан ортиқ сайловчи иштирок этади. Сайловда қатнашганларнинг деярли ярми аёллар бўлиб, бу халқаро кузатувчилар томонидан демократик тараққиётнинг белгиси сифатида кўрилади.\nМустақил номзод Шарифа Нажибнинг сайлов плакатлари\nКоалициядаги келишмовчиликлар ва қонли курашларнинг қайта бошланиши\nЁз ойларида «Толибон» фаоллашиб, мамлакат бўйлаб зўравонликлар кўпаяди. Июль ойида жанубда кучли жанглар бошланади. Худкушлар ҳужумлари сони 2005 йилда йигирма еттитадан, 2006 йилда бир юз ўттиз тўққизтага кўпаяди, портлашлар сони эса икки бараварга ортиб, бир минг олти юз етмиш еттитага етади.\nНоябрь ойида Эстония пойтахти Рига шаҳрида бўлиб ўтган НАТО саммитида ташкилотга аъзо давлатлар ўртасида Афғонистонга қўшин юбориш мажбуриятлари борасида келишмовчиликлар юзага келади. Йигирма олти давлат раҳбарлари кучни қандай, қачон ва қаерда қўллаш ҳақидаги баъзи миллий чекловларни олиб ташлашга рози бўлади. Аммо жанжал давом этади. АҚШ мудофаа вазири Роберт Гейтс Афғонистондаги нодавлат ташкилотлар ходимларига нисбатан зўравонликлар кўпайиши фонида, 2007 йил охирида НАТО мамлакатларини кўпроқ аскар юбормагани учун танқид қилади.\nТез орада Афғонистон жанубидаги америкалик аскарлар ўрнини Британия, Канада, Австралия, Голландия, Дания ва Эстония кучларидан иборат НАТО бошчилигидаги халқаро коалиция қўшини эгаллайди.\n«Толибон» ҳарбий қўмондонининг йўқ қилиниши\nАфғонистон жанубидаги Ҳилманд вилоятида май ойида ўтказилган қўшма операция натижасида «Толибон» ҳарбий қўмондони Мулла Дадулла ўлдирилади. Тахминларга кўра, Дадулла Ҳилманд вилоятидаги партизан қўшинларининг етакчиси бўлган, бундан ташқари, у худкушлар йўналишларини белгилаш ва ғарбликларни ўғирлаш ишларига раҳбарлик қилган. Шунингдек ,у Бомиён вилоятидаги қадимий Будда ҳайкалини йўқ қилишда асосий ташкилотчи ҳисобланган.\nАвгуст ойида «Толибон» етакчисини йўқ қилиш учун Ҳирот шаҳрига уюштирилган ракета ҳужуми натижасида юзга яқин тинч аҳоли ҳалок бўлади. Бунинг устига нишон ҳеч қандай зарар кўрмайди ва Америка ҳарбийлари муваффақиятсиз операция ҳамда қурбон бўлган инсонлар сонини яширишга ҳаракат қилади. Бу ҳолат президент Ҳамид Карзайнинг танқидига ҳам сабаб бўлади. Коалиция ҳужумлари сабаб Фараҳ вилоятида ҳам тинч аҳоли вакиллари жабрланади.\nАфғонистонлик аёл 2008 йил август ойида Ҳирот вилоятида ҳаво ҳужумлари натижасида ўлдирилган оила аъзоларини учун мотам тутмоқда\nБу воқеалар натижасида афғонлар орасида толибларни қўллаб-қувватлаш кучая бошлаб, толиблар бир қанча ғалабаларни қўлга киритади. Хусусан, улар Қандаҳордаги қамоқхонани муваффақиятли босиб олади ва 1200 маҳбусни озод қилади, улардан 400 нафари ҳаракат аъзолари эди. Америка қўшинларининг янги қўмондони генерал Стенли Мак-Кристал ҳаво ҳужумлари тактикасини қайта кўриб чиқишни, вайронагарчиликлар ва аҳоли ўлимига олиб келмайдиган стратегия ишлаб чиқишни буюради.\nЯнги қўмондон, янги стратегия ва эски жанглар\nАҚШ президентлик сайловларида ғалаба қозонган Барак Обама Афғонистон уруши ҳақида гапириб, мамлакатга яна 17 минг Америка аскари юборилиши ҳақида эълон қилади. Обама Афғонистон АҚШнинг террорчи кучларга қарши курашида энг муҳим фронти эканлигини баёнотларида яна бир бор тасдиқлайди. 2009 йил январь ҳолатига кўра Пентагон Афғонистонда 37 минг аскарга эга бўлиб, улар АҚШ ва НАТО қўмондонлиги ўртасида тақсимланганди.\nТез орада Барак Обама Афғонистондаги уруш ҳаракатларининг янги стратегиясини эълон қилади. Стратегиянинг асосий мақсади, оқ қоғозда кўрсатилганидек «Ал-Қоида ва унинг Покистондаги ҳарбий нуқталарини бузиш, йўқ қилиш ва мағлуб этиш ҳамда уларнинг Покистон ёки Афғонистонга қайтишига йўл қўймаслик» эди. Режада шунингдек, Афғонистон армияси ва полиция кучларини ўқитишга ёрдам бериш учун қўшимча тўрт минг аскар юборилиши кўзда тутилганди.\nАҚШ мудофаа вазири Роберт Гейтс Афғонистондаги АҚШ қўшинлари олий қўмондони генерал Давид Мак-Кернанни вазифасидан озод қилади ҳамда унинг ўрнига генерал Мак-Кристални тайинлайди. Гейтснинг фикрича, Пентагон Афғон урушида «янгича фикрлаш» ва «янги кўзлар»га муҳтож эди, шунингдек бу тайинлов Афғонистондаги уруш ҳаракатларига кўпроқ «агрессив ва инновацион» ёндашувни яратишга қаратилганди.\n«Толибон» кучлари томонидан позициялари ўққа тутилгач «тревога» берилган АҚШ қуролли кучларининг 1-батальони аскарлари\nИюль ойида АҚШ денгиз пиёдалари Афғонистон жанубида кенг кўламли ҳарбий операция бошлайди. Тўрт минг аскар иштирок этган бу операция Ҳилманд вилоятида толиблар ҳаракатининг кучайишига жавобан ўтказилади. Сентябрь ойида Қундуз вилоятида АҚШнинг Ф-15Э самолёти толиблар томонидан ўғирлаб кетилган иккита ёнилғи машинасини йўқ қилади. Бироқ ракета зарбаси натижасида юзлаб маҳаллий аҳоли вакиллари ҳам қурбон бўлади. Шунингдек, АҚШ учувчисиз самолётлари Покистондаги жангарилар базаларига ҳам зарбалар беради. Расмий равишда иттифоқчи бўлишига қарамай, америкалик ҳарбийлар Покистон махсус хизматини «Толибон»ни яширинча қўллаб-қувватлашда айблайди.\nБаҳсли сайловлар ва Обаманинг янги қарори\n20 августда бўлиб ўтган мунозарали президентлик сайловлари икки ой давомида турли баҳсларга сабаб бўлади. Ҳамид Карзайнинг иккинчи муддатга ғалаба қозонгани эълон қилинганига жавобан норозиликлар бошланади, уни фирибгарликда айблашади. Халқаро босим остида Карзай 7 ноябрь куни бўлиб ўтадиган сайловнинг иккинчи босқичига розилик беради, бироқ кутилмаганда Карзайнинг рақиби Абдулла Абдулла сайловдан чиқиб кетади ва Карзай ғолиб деб тан олинади. Карзайнинг ҳокимияти қонунийлигидан хавотир кучаяди, АҚШ ва бошқа халқаро ҳамкорлар бошқарувни такомиллаштиришни талаб қила бошлайди.\nДекабрь ойидаги нутқида президент Барак Обама биринчи бор АҚШ қўшинларининг Афғонистондан олиб чиқилиши ҳақида гапиради. 2011 йил июлда олиб чиқиш бошланишини эълон қилган президент бу жараённинг қанча давом этишига аниқлик киритмайди. Йил охирига келиб Афғонистондаги Америка аскарлари сони 60 мингга етади.\nИюнь ойида нашрдан чиққан Rolling Stone журналида Афғонистондаги АҚШ қўшинлари қўмондони Стенли Мак-Кристал фуқаролик амалдорларини, шу жумладан, вице-президент Жо Байденни қаттиқ танқид қилган мақола чоп этилади. Мак-Кристал уларнинг ҳарбий ишларда тажрибасизлиги ва, айниқса, Оқ уйнинг Афғонистонга қўшимча аскар юбориш масаласидаги иккиланишини қаттиқ танқид остига олади (натижада бир неча ойлик баҳслардан сўнг Барак Обама барибир қўшимча 30 минг аскар юборишга рози бўлади). Обама уни зудлик билан Вашингтонга чақиртиради ва истеъфога чиқаради. Ироқ уруши қаҳрамони бўлган Дэвид Петреус янги қўмондон этиб тайинланади.\nАҚШ президенти Барак Обама генерал Дэвид Петреусни генерал Стенли Мак-Кристалнинг ўрнига Афғонистондаги бош қўмондони этиб тайинланишини эълон қилмоқда\nХавфсизликни ўзгартириш режаси\nНАТОнинг ноябрь ойида бўлиб ўтган Лиссабондаги конференциясида 2014 йил охиригача мамлакат хавфсизлиги учун барча масъулиятни Афғонистон миллий армиясига топшириш тўғрисидаги декларация имзоланади ва унга биноан халқаро коалиция қўшинлари 2011 йилдан бошлаб мамлакатдан босқичма-босқич олиб чиқилиши бошланиши керак эди. Бироқ Ғарбда ҳам, Афғонистоннинг ўзида ҳам кўпчилик бу режанинг амалга ошишига шубҳа қилади.\nБир вақтнинг ўзида афғон аскарлари ўзларининг ғарблик иттифоқчиларига ҳужум қилишни бошлайди, бу «кўк-яшил тўқнашуви» дея номланади(уларнинг ҳарбий кийимлари ранги сабаб). Масалан, ноябрь ойида афғон чегарачиси Нангарҳор вилоятида ISAF’нинг олти нафар зобитини отиб ташлайди ва ўзи ҳам отишмада ҳалок бўлади. Агар 2009 йилгача бундай ҳолат бир марта юз берган бўлса, 2011 йилдан бошлаб ўнлаб бундай ҳолатлар қайд этила бошланади.\nАфғонистондаги Америка контингенти сони юз мингга етади.\nБин Лодиннинг ўлдирилиши\n2011 йил 1 май куни 11 сентябрь терактлари учун жавобгар бўлган «Ал-Қоида» гуруҳи раҳбари Усома бин Лодин АҚШ ҳарбий-денгиз кучларининг «Нептун найзаси» операцияси давомида Покистоннинг Абботтобод шаҳрида ўлдирилади. Унинг чегара нариги тарафида бўлишининг ўзи АҚШ—Покистон муносабатларини кескинлаштиради. Афғонистонда Покистонга қарши кайфият кучайиб боради, расмийлар кўп йиллардан бери Афғонистонда олиб борилган қўпорувчиликларда Покистонда жойлашган террорчиларнинг ҳиссаси катталигини таъкидлайди.\nЎн йил олдин бошланган урушда Американинг асосий мақсади амалга ошгач, Афғонистондаги урушни давом эттириш ҳақидаги мунозаралар кучаяди. Июль ойида президент Обама қўшинларининг фақат 30 мингини олиб чиқишини эълон қилмоқчи бўлганида, Конгресс ундан кўпроқ аскарларни ортга қайтаришни талаб қилади. Шунингдек, Обама АҚШ «Толибон» раҳбарияти билан дастлабки тинчлик музокараларини олиб бораётганини тасдиқлайди.\nЎн йиллик уруш\nАмерика қўшинларининг Афғонистонга киритилганига ўн йил тўлгани муносабати билан ўтказилган сўровномада кўплаб америкаликлар бу урушни тўхтатишни хоҳлайди. 2001—2011 йиллар оралиғида АҚШ ва НАТО қўшинлари асосан жанубий ва шарқий ҳудудларда(Покистон билан чегара ерлар) жангариларга қарши операциялар ўтказади. Бироқ Покистонда жойлашган террорчи гуруҳлар АҚШ ҳарбий муваффақиятларига путур етказишни давом этади.\nЎн йил мобайнида икки мингга яқин Америка аскарлари ҳалок бўлади, 444 миллиард доллар уруш ва қайта қуриш ишларига сарфланади, АҚШнинг бюджет тақчиллиги 1,3 триллион долларга етади.\nАҚШ армияси аскарларини олиб кетаётган вертолётлар Қандаҳор шимолидаги Терра Нова жанговар постидан учмоқда\nБундан ташқари «Толибон» билан музокаралар ҳам боши берк кўчага кириб қолади. Сентябрда ўзини «Толибон» тинчлик делегацияси аъзолари деб таништирган икки худкуш томонидан ҳукуматнинг музокаралардаги раҳбари, собиқ президент Бурҳониддин Раббоний ўлдирилади. Шундан сўнг президент Ҳамид Карзай «Толибон» билан музокараларни бекор қилади. Афғонистон расмийлари бу терактда Покистонда жойлашган Ҳаққоний тармоғини айблайди, аммо гуруҳ бу айбловни рад қилади.\nАфғонистон сиёсий келажагини муҳокама қилган биринчи халқаро конференциядан ўн йил ўтгач, ўнлаб давлат ва ташкилотлар 2014 йилда мамлакатдан халқаро кучлар олиб чиқилгандан сўнг олиб бориладиган ҳаракатлар йўл харитасини ишлаб чиқиш учун Германиянинг Бонн шаҳрига йиғилади. Конференцияда маъруза қилган Ҳамид Карзай келгуси ўн йил мобайнида мамлакатда хавфсизлик ва реконструкция ишларини кучайтириш учун ҳар йили 10 миллиард доллар талаб қилишини ва халқаро ёрдамни давом эттириш эвазига коррупцияга қарши кенг кўламли кураш олиб бориш мумкинлигини айтади.\nКонференция Покистон томонидан бойкот қилинганлиги сабабли амалда тўхтатилади. Покистон делегацияси конференция бошланишидан сал олдинроқ Афғонистон чегарасида НАТО ва Покистон қўшинлари ўртасида юз берган тўқнашувга норозилик белгиси сифатида конференцияда қатнашишдан бош тортади. Конференциядан кўзланган мақсадга эриша олинмайди ва учрашувлар деярли самарасиз тугайди.\nАҚШ—Афғонистон муносабатларининг таранглашуви\nЯнварь ойида «Толибон» тинчлик музокараларида аниқ қадамлар ташланиши учун Қатарда ўз ваколатхонасини очишга рози бўлади, АҚШ раҳбарияти буни сиёсий келишувга эришиш йўлидаги муҳим жараён дея эътироф этади. Бироқ орадан икки ой ўтгач, «Толибон» Вашингтонни маҳбусларни алмаштириш бўйича амалий қадамлар ташлашдан бош тортганликда айблайди ва музокараларни тўхтатади.\nАфғонлар АҚШнинг Кобулдаги Баграм авиабазасида норозилик намойиши ўтказмоқда\nБу воқеалар билан бир вақтда Афғонистонда халқаро коалиция кучлари билан боғлиқ бир нечта кўнгилсиз ҳолатлар рўй беради. Хусусан, февраль ойида АҚШнинг Кобулдаги Баграм авиабазасида асир олинган «Толибон» жангчилари бир-бири билан хабар алмашиш учун ишлатган Қуръоннинг бир нечта нусхалари тасодифан ёқиб юборилади.\nБу бутун Афғонистонда АҚШга қарши норозиликларга сабаб бўлади. Намойишларда нафақат пуштунлар (толиблар, асосан, пуштунлар миллий ҳаракати), балки Афғонистоннинг бошқа халқлари, шу жумладан, Ғарб кучларига иттифоқчи бўлганлар ҳам қатнашади.\nШунингдек, америкалик аскар ўн олтига яқин афғон қишлоқ аҳолисини ўлдиргани ҳақида хабарлар тарқалади. Президент Ҳамид Карзай коалиция кучларини қишлоқлардан олиб чиқиб, ҳарбий базаларга жойлаштиришни талаб қилади.\nХавфсизликнинг Афғонистон миллий кучларига топширилиши\nИюнда НАТО Афғонистондаги ҳарбий миссияси тугаганини расман эълон қилади ва хавфсизлик мажбуриятларини миллий армия ва полицияга топширади. Коалиция қўшинлари, жумладан, Америка аскарлари мамлакатда фақат маслаҳатчи вазифасида ҳамда терроризмга қарши операцияларни қўллаб-қувватлаш учун қолади. Қўшинларни босқичма-босқич олиб чиқиш режасига мувофиқ халқаро контингент сони камая бошлайди.\nАҚШнинг Толибон томонидан Қатарда ваколатхонаси очилишидаги ташаббуси Ҳамид Карзай норозилигига олиб келади ҳамда 2014 йил декабрь ойида унинг ваколат муддати тугагач, Қўшма Штатлар ҳарбий иштирокини сақлаб қолиш учун икки томонлама хавфсизлик шартномаси тузишни тўхтатади. Карзайнинг фикрича бу идора исёнчи гуруҳга қонунийлик беради ва унинг таянч нуқтаси бўлиб хизмат қилади.\nОбаманинг ташрифи ва Миллий келишув ҳукумати\nМай ойида Кобулдаги Баграм авиабазасига кутилмаган ташриф билан келган Обама Афғонистондан 2016 йил охиригача АҚШ қўшинларини олиб чиқиш тақвимини эълон қилади. Режанинг биринчи босқичи 2014 йил охирида жанговар миссия тугаганидан кейин 9800 АҚШ аскарининг қолишини назарда тутади ва бу контингент «Ал-Қоида» қолдиқларига қарши операцияларни давом эттиради. Обама бу қисқартириш бошқа жойларда ҳам терроризмга қарши курашишга ресурс яратишини билдиради.\nБаграм авиабазасидаги нутқдан сўнг аскарлар билан қўл бериб кўришаётган Обама\nСентябрда ўтказилган сайловларда президентликка икки номзод: собиқ молия вазири Ашраф Ғани Аҳмадзай ва ташқи ишлар вазири Абдулла Абдулла охирги босқичгача етиб келишади. Сайловда Ашраф Ғанининг кичик фарқ билан ғалаба қозонгани эълон қилингач, Афғонистон кўчалари сайлов натижасидан норози минглаб инсонларга тўлиб кетади. Охир-оқибат АҚШнинг воситачилиги орқали номзодлар ўртасида Миллий келишув ҳукумати тузилади ва унга раис этиб Абдулла Абдулла тайинланади. Бу келишув намойишларни тўхтатган бўлса-да, кейинги давр мобайнида икки сиёсий авторитетнинг ўзаро рақобати марказий ҳукуматнинг заифлашувига ҳамда давлатнинг чок-чокидан сўкилишига олиб келди.\n«Толибон» Кобулдаги марказий ҳукуматнинг заифлашуви ва Ғарб кучларининг олиб чиқилишидан фойдаланиб, ҳужумга ўтади ҳамда ҳатто Қундуз шаҳри ва вилоятини босиб олади. Қундуз шаҳри учун жанглар кетаётган бир пайтда АҚШ ҳарбий ҳаво кучлари хато туфайли «Чегара билмас шифокорлар» шифохонасини бомбардимон қилади. Ўнлаб инсонлар ҳалок бўлади, яна ўнлаб одам яраланади.\nРоссия 2009 йил НАТО қўшинлари учун очган ўз ҳудуди орқали ўтувчи ҳаво транспорти коридорини ёпади. Афғонистонда миграция инқирози кучаяди, миграция инқирозининг чўққисида Европага келган қочоқларнинг 20% га яқинини афғонлар ташкил қилади.\n«Толибон» Ҳилманд вилоятида катта ҳужум уюштириб, бир қанча йирик шаҳар ва аҳоли пунктларини босиб олади. Бундан ташқари Афғонистонда янги ўйинчи —ИШИДнинг «Толибонга» қарши маҳаллий бўлинмаси бўлмиш «Вилояти Хуросон» кучая бошлайди. Гуруҳ 2016 йил июль ойида Кобулда содир бўлган даҳшатли теракт учун жавобгарликни ўз зиммасига олади. Терактда портловчи моддалар билан тўлдирилган юк машинаси этник ҳамда диний озчиликни ташкил қилувчи ҳазоралар намойиши олдига олиб келинади ва портлатиб юборилади. Саксондан ортиқ инсон ҳалок бўлади, юзлаб одамлар яраланади. Буларнинг барчаси мамлакатдан Ғарб қўшинларининг олиб чиқилишини секинлаштиради.\nУруш узайиши ҳақидаги сигнал\n13 апрель АҚШ ҳарбий ҳаво кучлари Нангарҳор вилоятида жойлашган «Исломий давлат» жангариларига қарши ядровий бўлмаган энг кучли бомбардимонни ўтказади. «Барча бомбаларнинг онаси» дея айтилган қурол янги президент Дональд Трампнинг ҳарбий қарорларни қабул қилишни қўмондонларга топширганидан сўнг ҳаракатга келтирилади.\n«Барча бомбалар онаси» Афғонистон шарқидаги «Исломий давлат» базалари жойлашган тоғларга ташланмоқда\n«Исломий давлат» билан бирга «Толибон» ҳам анча фаоллашиб, мамлакатнинг учдан бирини назорат қила бошлайди. АҚШ денгиз пиёдалари яна Ҳилманд вилоятига жўнатилади.\nИнаугурациясидан сўнг Дональд Трамп Афғонистондан қўшинларни шошилинч равишда олиб чиқиб кетиш тўғри қарор эмаслигини, чунки бу «террорчилар тўлдирадиган бўшлиқни» яратиши мумкинлигини айтади. Америка қўшинлари сони яна кўпая бошлайди.\n«Толибон»нинг йирик терактлари\nЯнварда «Толибон» Кобулда 115 кишининг ўлимига сабаб бўлган бир қатор терактлар уюштиради. Натижада Трамп маъмурияти янги режа ишлаб чиқади: ҳарбийлар қишлоқларга қайтарилади ҳамда «Толибон»нинг молиявий таъминотига зарар етказиш учун афюн далаларига ҳаво ҳужумлари ташкил қилинади. Бундан ташқари Трамп «ҳийла ва ёлғон» ишлатиб «Толибон» жангариларига бошпана бергани учун Покистонга берилувчи миллиард долларлик хавфсизлик ёрдамини тўхтатади.\nМиллий бирлик ҳукумати танқидчиларининг айтишича, ички сиёсат, хусусан, вилоят губернаторлари билан келишмовчиликлар президент Ғанининг хавфсизликни қўлдан чиқаришига олиб келади.\nОхирига етмаган музокаралар\nТеррорчилар билан келишувларга йўл қўйилмаслиги ҳақидаги аввалги барча баёнотларига қарамай, АҚШ ҳукумати Қатарда «Толибон» вакиллари билан музокара столига ўтиради. «Толибон» Афғонистон ҳудудида халқаро террорчилик гуруҳлари ҳаракатига тўсқинлик қилиши эвазига АҚШдан қўшинларини мамлакатдан олиб чиқишни сўрайди. Шунингдек, «Толибон» Афғонистонда ички музокаралар олиб боришга ҳам рози бўлади.\nТолибоннинг Доҳадаги делегацияси тинчлик музокараларининг охирги раундидан кейин Москвада бўлиб ўтган йиғилишда қатнашмоқда\nБироқ бир неча ҳафта ўтгач, Трамп музокараларни тўхтатади. АҚШ президенти америкалик аскар «Толибон» ҳужумида ҳалок бўлганидан кейин Кемп-Дэвидда «Толибон» вакили ва Афғонистон президенти Ашраф Ғани билан ўтказиладиган махфий учрашувни бекор қилганини айтади. «Толибон» ўзининг музокараларни давом эттиришга тайёр эканини айтиб, Трампнинг бу қарори ўлим сонининг кўпайишига олиб келиши ҳақида огоҳлантиради.\nФевраль ойида АҚШ ва «Толибон»нинг Доҳадаги вакиллари келишувга эришади ҳамда тинчлик шартномаси имзоланади. Унга кўра, америкаликлар ўз қўшинларини 14 ой ичида мамлакатдан олиб чиқишга ваъда беради. «Толибон» эса мамлакатда террорчилик ҳаракатларига жой берилмаслиги ҳақида кафолат беради. Музокараларда иштирок этмагани сабаб расмий Кобул ҳукумати ушбу шартномага ўз норозилигини билдиради.\nБу келишувларга қарамай, «Толибон» жангарилари яна ҳужум уюштириб, Кобул ва Афғонистоннинг бошқа вилоятларида қатор терактлар содир этади. АҚШ кучлари бунга жанубдаги Ҳилманд вилоятида «Толибон»га қарши ҳаво ҳужуми билан жавоб қайтаради.\nЙил охирига келиб, Афғонистон ҳукумати ниҳоят, толиблар билан музокара шартларини келишиб олади ва деярли 20 йил ичида биринчи марта улар билан Доҳада расмий учрашув ўтказади. АҚШ—«Толибон» келишувида илгари сурилган, аммо бир неча ойга кечиктирилган асирларни алмаштириш бўйича тўғридан-тўғри музокаралар Афғонистон ҳукумати беш минг «Толибон» асирини озод қилгандан сўнг бошланади. Очилиш маросимида иккала томон ҳам Афғонистонда тинчлик ўрнатишга ва АҚШ қўшинлари чиқиб кетгандан кейин афғон жамияти учун асос яратишга тайёр эканлигини билдиришади. Расмий Кобул ўт очишни тўхтатишни талаб қилади, «Толибон» эса мамлакатни исломий тизим орқали бошқаришга чақиради.\nАҚШ вакили Залмай Ҳалилзод ва «Толибон»нинг Доҳадаги ваколатхонаси раҳбари Мулла Абдул Ғани Биродар Қатар пойтахти Доҳада тинчлик шартномасини имзолаш маросимида\nХалқаро кучлар олиб чиқилишининг бошланиши\n17 ноябрь куни АҚШ Мудофаа вазири вазифасини бажарувчи полковник Кристофер Миллер Афғонистондаги қўшинлар сони 2021 йил январь ойи ўрталарига қадар икки бараварга камайтирилиши ҳақида эълон қилади. Бу қарор Афғонистон ҳукумати ва «Толибон» ўртасидаги музокаралар тўхтаб қолган, ҳаракат қўпорувчилик ҳужумларни давом эттираётган бир пайтда эълон қилинади. НАТО бош котиби Йенс Столтенберг қўшинларнинг жуда эрта олиб чиқилиши натижасида Афғонистон террорчилар маконига айланиши ҳамда «Исломий давлат» халифалиги тикланиши мумкинлиги ҳақида огоҳлантиради.\nАҚШ президенти Жо Байден кетма-кет тўртинчи бўлиб «Туганмас уруш»ни мерос қилиб олади. НАТО ниҳоят, афғон муаммоларига ҳарбий йўл билан ечим топилмаслигини тан олади ва 1 майдан бошлаб қўшинларни олиб чиқиб кетиш тўғрисида эълон қилади.\nДональд Трампнинг «Толибон» билан келишувига кўра, Америка қўшинларини олиб чиқиш 2021 йил 1 майга қадар якунланиши керак эди, лекин Байден бу муддатни Нью-Йоркдаги терактнинг йигирма йиллиги — 11 сентябрга қолдиради.\n«Толибон» жангарилари Афғонистон президент саройида суратга тушмоқда\nФото: АП Photo\n2020 йил ўрталарига келиб, АҚШ ҳарбий ёрдамисиз қолган Афғонистон ҳукумати қанча вақт яшаши ҳақидаги прогнозлар доимо ёмон томонга ўзгариб туради. АҚШ ва НАТО қўшинлари олиб кетилиши фонида «Толибон» ҳужумлари кучаяди ва бироз қаршиликдан сўнг бутун мамлакат (Панжшердан ташқари), жумладан, Кобул ҳам 15 август куни ҳаракат қўлига ўтади. Йиллар давомида халқаро жамиятдан молиявий ва ҳарбий ёрдам олган Афғонистон ҳукумати ўзаро бирликнинг йўқлиги сабаб икки ой ичида қулайди. Президент Ашраф Ғани Бирлашган Араб Амирликларига қочиб кетади.\nАфғонистон ҳукумати кутилганидан анча тез — август ойидаёқ қулагач, АҚШнинг эвакуация режалари ўзгариб кетади. Қўшма Штатлар иттифоқчиларини хавфсиз эвакуация қилиш ва Кобул аэропортини ҳимоя қилиш учун олти минг аскар юборади. Минглаб афғонлар қочишга уриниш натижасида аэропорт ҳудудида тартибсизлик авж олади. 26 август куни Кобул аэропорти ёнида 13 нафар Америка аскари ҳамда бир юз ўттизга яқин тинч аҳоли вакили ҳалок бўлган теракт содир бўлади. Хуружга жавобгарликни «Вилояти Хуросон» ўз зиммасига олади. Пентагоннинг жавоб зарбаси хато билан тугайди. Президент Байденнинг ўзи ҳам эвакуация «тартибсиз» бўлганини тан олади.\nАфғонистон урушидан уйига қайтиб, оиласини қучоқлаётган АҚШ аскари\n2021 йилнинг 30 август куни сўнгги АҚШ ҳарбийси Афғонистонни тарк этди. Йигирма йиллик уруш АҚШнинг чекиниши билан тугади. Йиллар давомида Афғонистонда Ғарб коалициясининг 3,5 минг, афғон армиясининг эса 65 мингдан ортиқ аскари ҳалок бўлди. Тинч аҳоли қурбонлари сонини аниқ ҳисоблаш мумкин эмасди, балки ўн минглаб оддий инсонлар, болалар ёхуд аёллар «туганмас уруш» туфайли ҳаёт билан видолашганди. Ҳозирги кунда икки миллиондан ортиқ афғон бошқа мамлакатларда қочқинга айланган.\n22:34, 22.04.2022 53832\n12:00 Бугун 378\n11:44 Бугун 1158\n11:38 Бугун 1606\n11:13 Бугун 4283\n13:15, 19.05.2022 47792\n07:30, 19.05.2022 46798


БИР САБОҚ ИП ВА ИГНА ҲИКМАТИ – Сирдарё вилояти касаба уюшмалари ташкилотлари бирлашмаси Кенгаши\n27.10.2017 31.10.2017 sirdaryo\nЯқинда теливизорда қўлларида игна – ип тутиб кўрпа қавиб ўтирган бувижонни кўрсатишди. Лавҳадан хотирам ярқираб кетди.\nМактабдан келсам, энажоним ё қўлмашинада, ё игна – ипда тикиш қилаётган бўлардилар. Бир кун ҳам узилиш бўлмасди. Ёзги таътил кунлари бўлса, ҳовлига ўрмак ўрнатиб, гилам тўқишни бошлардилар. 80 дан ошсалар ҳам чоклари эгрилашмаган. Онажонимнинг эса узун қиш кечалари қўллари тўқишдан бўшамасди…Бир учрашувда вилоят хотин – қизлар раиси Дилфуза опа Ўролова ҳам : “ Бир сабоқ ип- игнада гап кўп, аёл киши бир кунда бир марта бўлса ҳам тикиш тикиши керак. Сабри синалади, руҳияти сокинлашади, диққати ошади. Буларнинг ортидан оиладаги ҳамма муаммоларга ечим топилаверади “, – деган эдилар. Бир тарихий сериалда ҳам аслзода ёш хонимларга кашта тикиш илмини эгаллаш, ҳар кунлик миқдорда игнани юргизиш жоизлиги уқтирилади. Бу аёлларни назокатли тарбия топишларида асосий кўмакчи эканлиги айтилади.\nОнажоним биз уч фарзандга мактабга чиққунимизгача уйда ўзлари машғулотлар ўтганлар. Сира эринмасдан, асабийлашмасдан. Ҳарфларни, сонларни, ўқиш – ёзишни билиб борганмиз мактаб даргоҳига. Қоғозга аввал ҳарф расмини солардилар, картон ёпиштириб қаттиқ қилиб берардилар. Ушлаб, уларни бирлаштириб сўзлар ҳосил қилиб турли ўйинлар ташкил этардик. Ҳозирги замон тили билан айтганда интерфаол услублар. Бу услублардан волидамда кўплаб бор эди. Бугун баъзан ёлғиз фарзандимга қараб чарчаб кетаман. Машғулот ўтиб янги нарсани ўргатишгаку, сабрим чидамай кетади. Тенгдошларимда ҳам шу ҳолат. Доим вақт етишмаслиги, кунлар калталик қилаётганидан шикоят қилишади. Эҳтимол, онажоним иш режаларини айни тўқиш жараёнида тўғри тақсимлаб олгандирлар.\nЗамонамиз шу даражада тараққий топганки, тикишни билган катталар ҳам оддий чокни тикувчига кўтариб юрибмиз. Бир чиллалик келинчакни тўғри чоки кетган кўйлагини тикувчига бериш учун ёлғон ишлатиб турмуши дарз кетишига бир баҳя қолганини эшитгандим. Қиз узатиб, келин олаётган оналаримиз ҳам сеп аталмиш кўрпа – тўшакни “заказ”га тиктиради. Эмишки, чиройли, бир хил бўларкан. Баъзида кўрпаларни ҳам тайёрини, чет элникини олиб, ўзимиз тикишдан воз кечиб қўя қоляпмиз. Яқинда алоҳида уйга ўтган дугонамни кўргани бордим. Фарзандимнинг кўйлак тугмачаси илиниб қолганини кўриб игна – ип сўрадим. “Биласанку, унақа ишларга йўқман. Шунинг учун бизни уйда бунақа нарсалар тополмайсан”-, дейди кулиб. “Тугма ҳам тушмайдими сизларда?” – деб кулиб қўйдим мен ҳам. Дарвоқе, халқ қўшиқларида айтилганидек, игнадан ип ўтмаса, кўз нечун даркор экан?\n← ОИЛАДА ЖАННАТ ЯРАТГАН АЁЛ\nФИДОЙИ АЁЛЛАР ОТРЯДЛАРИ БОЁВУТ ДАЛАЛАРИДА →\n15.01.2018 sirdaryo 0


Адлия вазирлиги «пул билан ўқишга киритадиган»...\n13.07.2019 18:39 0 1518\n14 май куни Президентимизнинг «Олий таълим муассасаларига тест синовлари орқали қабул қилиш тизимини такомиллаштириш бўйича қўшимча чора-тадбирлар тўғрисида»ги қарори қабул қилинди.\nҚарорга мувофиқ 2019-2020 ўқув йилидан бошлаб абитуриентлар томонидан олий таълим муассасаларининг бакалавриатга ўқишга кириш учун давлат хизматлари марказлари ёки Ўзбекистон Республикаси Ягона интерактив давлат хизматлари портали орқали мурожаат қилиш механизми жорий этилди.\nАбитуриент бўлган фарзандларингиз янги усулда олий таълим муассасаларининг бакалавриатига ўқишга кириш учун ҳужжатларни 15 июндан 15 июлгача (шу куни ҳам) топшириши мумкин.\nБир неча кундан сўнг олий таълим муассасаларига ҳужжат қабул қилиш тўхтатилади. Адлия вазирлиги мазкур жараён юзасидан ота-оналарга мурожаат билан чиқди.\n«Ҳақ эвазига ноқонуний йўллар билан фарзандингизни ўқишга кириши учун кимлар биландир «гаплашиб бериш», ёки «бошқача йўлини топиб бериш» каби айрим нопок инсонларнинг қуруқ ваъдалари қурбонига айланманг.\nЖиноят кодексида «пора бериш», «пора олиш», «пора олиш ва беришда воситачилик қилиш» ва «фирибгарлик» ҳаракатлари учун жиноий жавобгарлик белгиланган.\nБундай жиноятлар учун 81 млн. сўмдан 121,6 млн. сўмгача миқдорда жарима ёки 2 йилдан 5 йилгача озодликни чеклаш ёхуд 5 йилдан 15 йилгача озодликдан маҳрум қилиш жазоси қўлланилади.\nАгарда Сиздан пора сўраб товламачилик қилинаётган бўлса ҳуқуқни муҳофаза қилувчи органларга мурожаат қилинг.\nЖиноятга қарши курашиш ҳар биримизнинг фуқаролик бурчимиз ҳисобланади. Адлия вазирлиги коррупцияга қарши курашда барчани фаолликка чақиради» дейилади хабарда.\nпора ўқиш Адлия вазирлиги\nТаълим 09/01, 19:46\nРасман! 11 январдан барча мактабларда ўқиш тўлиқ анъанавийга ўтказилади\nЖамият 09/01, 00:08\nХоразмда электр тармоқлари раҳбари пора билан қўлга тушди\nҲуқуқ 21/11, 12:19


Эътиборсизликнинг аянчли оқибатлари.\nСамарқанд вилоятининг Каттақўрғон шаҳрида 12 февраль куни соат 16.00ларда Зомин кўчасида жойлашган “Каттақўрғон пахта тозалаш” АЖнинг пахта хом ашёсини қуритишга мўлжалланган иссиқлик ишлаб чиқариш цехига ўрнатилган печнинг қувирларидан табиий газ сизиб чиқиб, хонага тўпланиб қолган натижада газ ва ҳаво аралашмасидан чақнаш содир бўлиши оқибатида бинонинг девори, том қисмидаги темир панжараси ва бетон плиталари қулаб тушган. Натижада бино ичида бўлган юқоридаги АЖ ишчилари, Узунбўз қишлоғида яшаган, АХўджаев ва “Э.Миралиев” кўчасида яшаган, А.Арзиқуловлар жароҳат олиб воқеа жойида вафот этганлар.\nТошкент туманида 12 февраль куни соат 19.26ларда Қушқўнди МФЙ Ҳуррият кўчасида яшаган, нафақахўр, Ҳ. Джалоловнинг уйида ёнғин содир бўлган. Кўрилган чоралар натижасида ёнғин ўчирилган. Ёнғин оқибатида уйнинг 2 кв.м. майдонида пол қисми ва кўрпачалари ёниб зарар кўрган ҳамда ёнғин ўчириш вақтида Ҳ.Джалоловнинг тутундан димиққан ҳолдаги жасади топилган.\nҚашқадарё вилоятининг Шаҳрисабз туманида 12 февраль куни соат 12.55ларда Зиёкор м.ф.й. ҳудудидаги 2 қаватли бинонинг 1-қаватида жойлашган сартарошхонада ёнғин содир бўлган. Кўрилган чоралар натижасида ёнғин ўчирилган. Ёнғин оқибатида сартарошхонанинг 20 кв.м. майдонида ички қисми ёниб зарар кўрган ва ёнғин ўчириш вақтида шу сартарошхона ишчиси, Б.Халимов ва Наврўз МФЙ яшовчи, Ғ.Эргашевлар куйиш жароҳатлари олиб касалхонага ётқизилганлар. Ёнғин электр симларини қисқа туташувидан келиб чиққанлиги аниқланган.\n14-02-2018 | 538


Тошкент Сеулга гольф-клубдаги воқеа юзасидан изоҳ берди\nТошкентдаги “Lakeside Golf Club” мажмуаси\nЎзбекистон Жанубий Корея Ташқи ишлар вазирлигига 9 октябр куни Тошкентдаги корейс тадбиркорларига қарашли гольф-клубда ўтказилган рейд бўйича расмий изоҳ юборди. Душанба куни Ўзбекистоннинг Сеулдаги элчиси Жанубий Корея ташқи ишлар вазирлигига чақиртирилиб, унга норозилик нотаси топширилган эди.\nРасмий Сеул ўтган шанба куни кореялик ширкатга қарашли Тошкентдаги гольф-клубга ҳуқуқ-тартибот идоралари рейд уюштириб, тинтув ўтказгани юзасидан кескин норозилик билдирди.\nБу ҳақда Озодликка маълум қилган Жанубий Корея Ташқи ишлар вазирлигининг Ўзбекистон масалалари бўйича мутасаддиси Сара Ким Тошкентдан олинган расмий хат мазмунини ошкор қилишдан тийилди.\n- Ҳа биз Ўзбекистон томонининг бу воқеа юзасидан расмий позицияси билдирилган мактубни олдик. Лекин матбуот учун мактубга оид маълумотларни очиқлай олмаймиз, деди Сеул расмийси.\nЭслатиб ўтамиз ўтган шанба куни Кореянинг “Shindong Enercom” ширкати қарашли Тошкентдаги гольф-клубга ўзбек ҳуқуқ-тартибот идоралари рейд уюштириб, тинтув ўтказгани юзасидан расмий Сеул Ўзбекистон элчисига норозилик нотасини топширган эди.\nЎзбекистонда чиқадиган Узметроном ва Ҳаракат интернет нашрларига кўра, Ўзбекистон ҳуқуқ-тартибот идоралари “Lakeside Golf Club” мажмуаси фаолиятида жиддий қонунбузарликларни аниқлаган ва 9 октябр кунги рейд пайтида бир неча киши ҳибсга олинган.\nКоеря Ташқи ишлар вазирлиги расмийси Ким хоним ҳисбга олишлар ҳақидаги маълумотни инкор қилиб, гольф-клуб фаолиятидаги қонунбузарликларга оид иддаоларни изоҳсиз қолдирди.\nШунингдек, Узметроном наўри воқеа жойига етиб келган Корея элчихонаси консули Шин Кичёлнинг ҳатти-ҳаракатлари юзасидан Ўзбекистон томони Кореяга шикоят ҳатини тайёрлаётганини хабар қилди.\nСара Ким Ўзбекистон томонидан консул устидан шикоят келиб тушмаганини таъкидлади.


Ижарада турган аёлнинг 3 ёшли фарзанди устига қайноқ сув қуйиб, ўлимига сабабчи бўлган эркакка ҳукм ўқилди - EFFECT.UZ\nИжарада турган аёлнинг 3 ёшли фарзанди устига қайноқ сув қуйиб, ўлимига сабабчи бўлган эркакка ҳукм ўқилди\n. 11:25 | 05.05.2021\nАндижон вилояти Булоқбоши туманида ижарада бўлиб турган аёлнинг уч ёшли фарзанди устидан қайноқ сув қуйиб боланинг ўлимига сабабчи бўлган эркакка Жиноят ишлари бўйича Булоқбоши туман суди ҳукм ўқиди. Бу ҳақида «Daryo.uz» нашри хабар қилди.\nНорматовнинг маълум қилишича, 2021 йилнинг 11 январь куни соат 02:00 да З.Б. уйида спиртли ичимлик истеъмол қилиб, маст ҳолда хонадонида ижарада яшаб келаётган Г. исмли аёлга жинсий алоқа қилишни таклиф қилган. Аёл ушбу таклифни рад этгани учун печка устида қайнаб турган сувни олиб, унинг ёнида ётган 3 ёшли Д.нинг устига қуйиб, унга оғир тан жароҳати етказган.\nМаълум бўлишича, судланувчи хонадонида яшовчи аёл билан 2020 йилнинг декабрь ойида танишган ва шундан сўнг телефон орқали гаплашиб юрган. 2021 йил 6 январь куни аёл судланувчига қўнғироқ қилиб, ижарада яшаётган уйидан ҳайдаб юборилганини, борадиган манзили йўқлигини айтиб, ижарага жой сўраган. Таниши унинг илтимосига рози бўлиб, ижарага ойлик тўлов тўламасдан, фақат электр ва табиий газ истеъмоли учун ҳар ойда 300 минг сўмдан бериб туриши лозимлигини билдирган. Шундан сўнг Г. фарзанди билан танишиникига келиб, яшай бошлаган. Судланувчи онасининг соғлиғи ёмонлашгани туфайли даволаниш мақсадида опасиникига кетганидан фойдаланиб, 2021 йил 9 январь куни уйидаги таниш аёлга эр-хотин бўлишни таклиф қилган. Г. унга рад жавобини бериб, касал эканлигини билдирганидан кейин ўз хонасига кириб кетган.\nЯрим тунда эркак танишига боласи кўп йиғлаб шовқин кўтаргани, ўзи ҳам ҳар куни соат 03:00—04:00 ларга қадар телефонида гаплашиб, уйқу бермаётгани учун бошқа ижарага уй топиб чиқиб кетишини айтган. Бироқ таниши бир кун уйида туриб туришини, кейин ижарага уй топиб, олиб чиқиб кетишини айтган.\n«Эртасига танишим шаҳардан ижарага уй топиб беришимни илтимос қилди. Шундан сўнг шаҳарлик танишим М.га қўнғироқ қилиб, ҳолатни тушунтирдим. Соат 11:00 да Г. хона совиб кетаётганини айтгани учун ўзим турган хонага вақтинча ўтказиб қўйдим. Кечга яқин М. келиб, Г. билан гаплашиб, эрталаб кетишга келишиб олишди. М.га келишида ароқ олиб келишини илтимос қилгандим, олиб келибди. У қуйиб турди, мен ичдим. Соат 20:00 да биринчи каравотда у, ёнимдаги каравотда М. ётиб дам олдик. Соат 02:00 да уйғониб кетдим. Бу вақтда светʼ йўқ экан, ҳамма жой қоронғи эди. Чанқаб кетганим учун чой ичиш мақсадида Г. ётган хонага кирдим. Эшикдан ярим метрча масофада жойлашган печка олдига келиб, чойнакни олиб чиқиб кетаётганимда пастда турган оташкуракни босиб, ён тарафига оғиб йиқилиб тушдим. Г.нинг қорин қисмига тегиб кетди, бола йиғлаб юборди. Г. боласини куйдирганлигимни айтиб бақирди. Тўғриси, ўша пайтда ўзимни йўқотиб қўйдим. М. бақир-чақирни эшитиб, боланинг кийимларини ечишга ёрдамлашди. Тез ёрдам чақирдик. Мен Г. айтгандек, унга жинсий алоқа қилишни таклиф қилмаганман. Болага ҳам атай сув қуйиб юбормаганман», — дейди судланувчи.\nСуд ҳукмига кўра, айбланувчи Жиноят кодексининг 104-моддаси 3-қисми «д» банди (қасддан баданга оғир шикаст етказиш жабрланувчининг ўлишига сабаб бўлса) билан айбли деб топилиб, 8 йил муддатга озодликдан маҳрум қилинган.\nАввалроқ, Наманганда боғча тарбиячисининг эътиборсизлиги сабабли 6 ёшли боланинг қайноқ сувга куйиб вафот этгани ҳақида хабар қилган эдик.\nСуперлига доирасида бугун яна 3 ўйин ўтказилади\n5 май ҳақида нималарни биласиз? - Кун тарихи\n“Анвар” фильми халқаро кинофестивалига йўлланма олди\nCайловчи бир вақтнинг ўзида 15-20 талаб овоз беришга…\nБугундан ТДШУ тўлиқ анъанавий тизимга қайтади\nИИВ бир гуруҳ ўзбекистонлик террорчилар рўйхатини эълон қилди.…\nАлиссон: «Футбол – менинг ҳаётим»\nАлиссоннинг голи эвазига «Ливерпул» ЕЧЛ йўлланмаси учун имкониятни…\nАндижонда 5 ойлик келинни зўрлаганликда гумонланаётган 6 кишининг шахсига аниқлик киритилди\n«Текширув бошланди» – Андижонда 5 киши томонидан зўрланган келинчак юзасидан расмий изоҳ берилди\n«4 таси ушлаб турди, биттаси…» – Андижонда 5 ойлик келинчак 5 нафар эркак томонидан зўрланди\nЯнги институт очилади


АҚШда уйга кириб қолган буғу боласи ванна қабул қилмоқчи бўлди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари АҚШда уйга кириб қолган буғу боласи ванна қабул қилмоқчи бўлди\t15:18, 16 июнь 2016\tАҚШда одам яшайдиган уйга кириб қолган буғу боласи ванна қабул қилмоқчи бўлди, деб хабар берди “Gazeta.ru” нашри. Воқеа Колорадо штатининг Жефферсон округида бўлиб ўтди. Уй эгалари буғу боласини ярадор деб ўйлаб, полиция чақиришди. Воқеа жойига етиб келган ҳуқуқ-тартибот идораси ходимлари буғу боласининг соппа-соғлигини аниқлади. “Адашиб қолган буғу боласи кечқурун чўмилиш вақти бўлди деб ўйлаган ва Эвергринларнинг уйига кириб, ванна қабул қилмоқчи бўлган”, деб ҳазиллашди полиция ходимларидан бири.\nПолициячилар буғу боласини ваннадан чиқариб, онасининг ёнига қўйиб юборди.


Баҳлул Доно ҳазратлари бозорда, халқ ичида кезиб юрар экан, одамларга панд насиҳат қилар, нотўғри ҳатти-ҳаракатлардан сақланишлари учун уларга танбеҳ берарди. Унинг танбеҳлари баъзи одамларнинг ғашига тегарди. Улар Баҳлулдан норози эдилар.\nБир куни Баҳлулнинг танбеҳларидан безор бўлган баъзи кишилар унинг устидан шикоят қилиб, халифа Ҳорун ар-Рашид олдига келишди.\n— Султоним, бизнинг қилаётган ишларимиздан унга нима зарар бор? Бизни ўз ҳолимизга қўйсин. Бизга насиҳат қилмасин. Ҳар бир қўй ўз оёғидан осилади, — дейишди улар.\nХалифа бу шикоятларни эшитиб, Баҳлулни ҳузурига чақирди ва одамларнинг истагини унга билдирди. Баҳлул бир оғиз гапирмай саройдан чиқиб кетди. Кейин бозордан бир нечта қўй сотиб олди ва уларни сўйди. Ҳар бир қўйни ўз оёғидан маҳаллаларнинг чорраҳаларига осиб чиқди. Баҳлулнинг бу ишини кўриб турган одамлар:\n— Телбадан бошқа нима кутиш мумкин, доим шунақа ғалати ишлар қилиб юради, — дейишди.\nБир неча кун ўтгач, осилган қўйлар сасиб, ўзидан бадбўй ҳид тарата бошлади. Бундан маҳалла одамларининг ҳаммаси зарар кўрди. Айниган гўштнинг ҳидига чидаб бўлмасди. Одамлар яна халифани олдига бориб, шикоят қила бошлашди:\n— Эй Амирал Мўминин! Баҳлул осган қўйларнинг ҳидидан маҳаллада туриб бўлмаябди. Бизни жуда беҳузур қиляпти. Унга айтинг осган қўйларини олиб ташласин!\n— Эй Баҳлул, осган қўйларингни ҳидига одамлар чидолмай, яна сенинг устингдан шикоят қилишябди. Бу нима қилганинг?\n— Эй Мўминларнинг амири. Мен нотўғри иш қилганим йўқ. Фақат ҳар бир қўйни ўз оёғидан осдим, холос. Лекин кўряпсизки, ҳар бир қўй ўз оёғидан осилса ҳам атрофидаги ҳамма бундан зарар кўряпти. Бир ёмон ишнинг зарари ҳам фақат ўзига эмас, ҳаммага бўлади. Одамлар буни тушунсин, деб шу ишни қилдим.\nШикоятчилар хатоларини тушуниб, қайтиб Баҳлулнинг танбеҳларига эътироз билдирмайдиган бўлишди.\nМанба: “Исломий ҳикоялар”\nManba: “Islomiy hikoyalar”


Саакашвили нафақахўр аёлнинг қўлини синдирди (видео) – ОАВ\n21:29 22 Октябр 2019\n14:27 10.07.2019 (Янгиланган 14:31 10.07.2019) Ҳавола олиш\nУкраина ОАВлари Грузиянинг собиқ президенти Одессадаги суд биноси ёнида тўполон келтириб чақарганини хабар қилишмоқда.\nТОШКЕНТ, 10 июл — Sputnik. Грузиянинг собиқ президенти ва Украинанинг Одесса вилоятининг собиқ губернатори Михаил Саакашвили Одесса суди биноси ёнидаги тўполон вақтида нафақахўр аёлнинг қўлини синдирди.\nOdessit.ua порталининг хабар қилишича, Саакашвили ўзининг тарафдорлари билан шаҳар ҳокими Геннадий Труханов томонидан “Краян” заводини ноқонуний сотиб олиш иши бўйича ҳукм ўқиб эшиттирилаётган суд биноси ёнида пикет уюштирган.\nНамойиш вақтида Саакашвили ҳоким соқчилари билан муштлашиб, кекса аёлни урган. Нашрнинг ёзишича, аёл йиқилиб тушган ва қўлини синдириб олган. Шундан сўнг жабрланувчи шифохонага олиб кетилган.\nУкраинанинг “24 канал”и ҳам собиқ губернатор иштирокида тўполон содир бўлганини хабар қилди, бироқ хабарда жабрланган кекса аёл ҳақида сўз бормаган.\nОдессанинг Timer нашрининг ёзишича, кекса аёлнинг қўли синган, аммо муаллиф бу кўнгилсизлик Саакашвили билан тўғридан-тўғри боғлиқ бўлганини қайд этмаган. Хабарда намойишчилардан бири кекса аёлни туртиб юборгани ва аёл жароҳат олгани таъкидланган.\nМихаил Саакашвили Грузияни 2013 йилда тарк этган. Грузияда унга нисбатан қатор жиноий ишлар қўзғатилган ва улардан баъзилари бўйича сиртдан қамоқ жазолари тайинланган.\n2015 йил баҳорида Пётр Порошенко Саакашвилига Украина фуқаролигини бериб, уни Одесса вилояти губернатори этиб тайинлаган. Аммо Саакашвили вилоятни ривожлантириш бўйича ваъдаларни бажармагани ва унинг иқтисодий кўрсаткичларини сезиларли даражада ёмонлаштириб юборгани учун Порошенко уни 2016 йил ноябрь ойидаёқ уни лавозимидан озод қилган. Бу ҳам етмагандек уни Украина фуқаролигидан ҳам маҳрум қилган.\nВладимир Зеленский ҳокимият тепасига келгандан сўнг унга Украина фуқаролигини қайтариб берди. Май ойининг охирида Украинага қайтган Саакашвили Олий раданинг навбатдан ташқари сайловларида иштирок этишини маълум қилганди.


Тошкент врачлар малакасини ошириш институтида Тиббиёт ходимлари куни кенг нишонланди\n16:54 / 08.11.2015\nПрезидентимиз Ислом Каримов ташаббуси билан 2006 йил 12 сентябрда қабул қилинган «Ўзбекистон Республикаси Тиббиёт ходимлари кунини белгилаш тўғрисида»ги қонунга мувофиқ мамлакатимизда ҳар йили ноябрь ойининг иккинчи якшанбаси тиббиёт ходимлари байрами сифатида кенг нишонланади.\nТошкент врачлар малакасини ошириш институтида 7 ноябрь куни ушбу санага бағишланган байрам тадбири бўлиб ўтди. Унда Ўзбекистон Республикаси Олий Мажлиси Сенати аъзолари ва Қонунчилик палатаси депутатлари, давлат, жамоат ташкилотлари вакиллари, олимлар, шифокорлар иштирок этди.\nСоғлиқни сақлаш тизимида эришилаётган улкан ютуқлар халқаро миқёсда кенг эътироф этилмоқда. Жаҳон соғлиқни сақлаш ташкилоти томонидан Ўзбекистоннинг "Соғлом она – соғлом бола" миллий модели бошқа мамлакатларга намуна сифатида тавсия этилгани бунга ёрқин мисолдир.\nЎзбекистон Республикаси Соғлиқни сақлаш вазирлиги томонидан тиббиёт ходимларининг касб малака ва маҳоратини ошириш, соҳада эришилган илғор тажрибаларни оммалаштириш борасида қатор лойиҳалар ҳаётга татбиқ этилмоқда. Қишлоқ врачлик пунктлари, оналик ва болаликни муҳофазалашга ихтисослашган шифохоналар, санитария-эпидемиология назорати марказлари, шифокорлар ва ҳамширалар ўртасида ўтказилаётган турли танловлар шулар жумласидан.\nТадбирда ушбу танловларнинг 2015 йилдаги ғолиблари эълон қилинди\nТанлов ғолиблари ва совриндорларига ташкилотчилар томонидан қимматбаҳо совғалар топширилди.\nБайрам тадбирида таниқли санъаткорлар ва ёш ижрочилар иштирокида концерт намойиш этилди.\nТадбирда Ўзбекистон Республикаси Бош вазирининг ўринбосари Э.Боситхонова сўзга чиқди.


ҲАСАДГЎЙ… (Воқеа реал ҳаётдан олинган) - 5 Апреля 2021 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2021 » Апрель » 5 » ҲАСАДГЎЙ… (Воқеа реал ҳаётдан олинган)\nҲАСАДГЎЙ… (Воқеа реал ҳаётдан олинган)\n— Вой-бў-ў, мақтанишини қаранглар хунасанинг!.. — Мўмин қиморбоз (Баъзи-баъзида атрофига уч-тўрт норғул йигитларни йиғиб қарта ўйнаб тургани сабаб уни маҳалладагилар шундай деб аташарди) девормиён қўшниси Аҳмад дўкондорнинг яқиндагина тикланган уч қаватли уйига алам билан боқиб сўкинди. — Ҳамманинг олдида ўзини кўрсатмоқчи бўлди шекилли бу. Ярамас, ҳали шошмай тур, сен бой бўлсанг, менам кам эмасман. Мана шу ҳовлимни бузиб тўрт қаватли иморат қуриб олмасам, Мўмин отимни бошқа қўяман. Би-ир юрагингни чангаллаб дод солганингни кўрай ўшанда!..\nУ алам устида уёқ-буёғига ўғринча қараб олдида, кўчада ҳеч ким йўқлигига амин бўлгач, ердан кичикроқ тош олиб дўкондорнинг томига ирғитди.\n— Худоё шу уйинг ўзингни босиб қолсин!.. Падар лаънати, шу бугуноқ бузаман уйни! Шу бугундан қолдирмай янги уй қура бошлайман. Мана кўрасан, сендақанги бойлардан қоладиган аҳмоқ йўқ!..\nМўмин жонҳолатда ҳовлисига кирдида, дарвозахонада турган ломга ёпишди.\nХотини Рисолат опа узоқдан қараб турган экан. Эрининг лом кўтариб томга чиқиб кетаётганини кўрдию, ҳайрон бўлди.\n— Ҳа, дадаси, қаёққа? Тинчликми?..\nМўмин нарвоннинг ярмида тўхтаб, пастда турган хотинига аста шивирлади.\n— Уйни бузаман!.. Уч қаватли янги уй қуриб анави хунасанинг ич-этини едирмасам, одаммасман!\n— Вой, мен ўлиб қўя қолай! Кимни айтяпсиз?\n— Кимни бўларди? Аҳмад бойваччани!.. Қара, куйиб ўлсин деганми, икки қават уй қурволибди. Нима, ўша қурумсоқдан кам ерим борми?..\n— Йўқ, йўқ, бу шаштингиздан қайтинг! — ялина бошлади Рисолат опа. — Шундай уйни бузасизми? Арвоҳлар чирқиллаб қоладику, ахир!.. Қўйинг, қурса қуравермайдими? Сизга нима?..\n— Бекорнинг бештасини айтибсан! — хотинини уришиб ташлади Мўмин. — Ҳе товуқмия!.. Фаросатинг бўлса, шу гапни гапирмасдинг!.. Вей, эртага чиқиб бутун маҳаллага жар солади. Мени кўрсатиб устимдан кулишданам тоймайди у!..\n— Майли, мен йўл қўймайман!.. Бузмайсиз уйни! Ҳали замон ўғлингиз ишдан кеп қолади. Буёқда… Куёвлар, қудалар эшитса, нима деб ўйлайди?\n— Бор, бор, аралашма!..\nМўмин барибир қулоқ солмади. Томга чиқдида, бир бошдан буза бошлади…\nРисолат опа эса, қайсар эрнинг қилиқларига чидолмай ув тортиб йиғлар, томдаги тахта-кесаклар ҳар ерга учиб тушганда юраги жиғиллаб-жиғиллаб кетарди…\nРисолат опа ҳақ эди. Мўминнинг бу қилиғи Худога ҳам хуш келмади чоғи, кутилмаганда оёғи тойиб кетиб ерга қулади.\n— Вой мен ўлиб қўя қолай!.. Ҳой дадаси, тирикмисиз?..\nРисолат опа ерда чўзилиб ётган Мўминни туртар, нима қилишни билмай нуқул атрофга алангларди.\n— Ҳой, ким бор?.. Ёрдам беринглар!..\n— Иҳ-ҳ!.. — Мўмин сал ўзига келди шекилли инқиллай-инқиллай, ўрнидан туриб ўтирди. — Нимага ваҳима қиласан, хотин? Менга жинам ургани йўқ. Орқам… Орқам сал ёмонроқ тушди, холос. Бақирма! Одамни шарманда қиласанку!..\n— Ие, бирор ерингиз лат еган бўлса нима қиласиз? Тезда дўхтир чақириш керак.\n— Дўхтир-пўхтирингни билмайман. Гапни кўпайтирмай, туришимга ёрдамлашвор!..\nРисолат опа эрини қўлтиғидан олиб ўрнидан турғаздида, сўри томон бошлади…\n— Падарингга лаънат, Аҳмад! — хаёлан сўкинарди Мўмин сўрида ёнбошлаб ётган ерида ярми бузилган томга алам билан термулиб. — Касофат одам ҳар ерда касофатлигини қиларканда!.. Э, йўқ, шу қилганингга бир шўрингни қуритмасамми!.. Бошингни чангаллаб, мана шу икки қават уйингни гаровга қўйиб қолмасанг, у дунёи бу дунё тинчимайман…\nМўмин бир соатлар чамаси ётиб, оғриқ бироз пасанда бўлганини сезгач, осмонга қаради.\n— Ҳа, кун ҳам ботаяпти. Ана энди шу кеча шўрингга шўрва тўкилади сенинг. Сен Мўминни билмас экансан. Ўт қўяман уйингга!..\nШу куни Мўминнинг ичига чироқ ёқса ёришмасди. То соат тунги ўн иккиларга занг ургунча у ҳовлида уёқдан-буёққа бориб келиб вақт ўтказди. Ўғли Маҳмуднинг саволомуз боқишлари ҳам, Рисолат опанинг ора-сирада ҳовлига чиқиб ўзича шивирлаб қўйишлари ҳам кўзига кўринмади.\n— Ифлос! — хириллади Аҳмад дўкондор. — Ичинг қоралигини, маразлигингни билардиму, аммо бунчаликка боришингни ўйламабман… Ҳозир…\n— Ўзингизни босинг, Аҳмад ака! — уни қайтарди нозир. — Хўш, Мўмин ака, боя қўлингизда челак кўтариб нима қилаётгандингиз кўчада?..\n— М-менми?.. Сув… Сув олишга чиққандим…\n— Шунақами?.. Бўпти, ўша челагингиз қани?..\n— А-ана, уйда…\n— Ёлғон гапирманг!.. Агар ҳозир гаражингизга кириб бензин топсам, ўзингиздан кўринг!..\nНозир Аҳмад ака ҳамроҳлигида гаражга кирдида, кўз очиб юмгунча канистр кўтариб чиқди.\n— Нега бу канистр яримлаб қопти? — тағин Мўминга юзланди у. — Қолгани қани?..\n— Билмадим… Ўғлимникийди бу…\nНозир Аҳмад дўкондорга ишора қилганди, у бир зумда кўчадан Мўминнинг ўғли Маҳмудни етаклаб келди.\n— Бу бензин сеникими? — сўради нозир.\n— Нега яримлаб қопти?\n— Нима?.. Қанақасига?..\nМаҳмуд канистрни бир кўтариб кўргач, отасига савол назари билан боқди.\nШунинг ўзи Мўминнинг айбини исботлашга етиб ортарди. Суриштирувлар ўз натижасини бериб, Мўмин уйининг ўзидаёқ айбини тан олди…\nОрадан маълум муддат ўтиб ҳасадгўй қилмишига яраша жазосини олди. Уни турма деб аталгувчи даргоҳга кузатиб қўйишди…\nАҳмад дўкондор бўлса…\nБу одамни бутун маҳалла ҳурматларди. Қийналган хонадон борки, ёрдамини аямасди дўкондор…\nРисолат опага раҳми келдими, ўртадаги совуқчиликларни унутиб, бир-икки ой ичида бузилган томни қайтадан тиклаб берди.\n— Кечаси уйига ўт қўяману, ҳеч нарса кўрмагандай, эртага томошасини кўраман. Ҳа, том бузишга чиқсам, қандай зириллаб чопаётганию, шу ҳаромдан келган уйининг гуриллаб ёнаётганигача мириқиб томоша қиламан. Кўрибсизки, икки қаватли уйдан асар қолмайди. Мен бўлсам, атайин тез кунда уч қават болохонадор уйни қарсиллатиб қуриб оламану, маҳалла гузарига чиқиб бемалол мақтанавераман…\nНиҳоят кўчадаги онда-сонда ўтиб турган машиналарнинг ҳам товушлари тинди. Фақат қаэрлардадир итлар қур-қур ҳуриб қўйишарди…\nМўмин эҳтиёткорлик билан уй деразаси ёнига бориб ичкарига қулоқ тутди. Она-болалар аллақачон чироқларни ўчириб уйқуга кетишибди.\nУ бирпас уларнинг ухлаган-ухламаганини текширган бўлиб дераза рўпарасида туриб қолди. Жимжитлик эканига ишонч ҳосил қилгач, секин ортга қайтиб гараж томон йўл олди…\nБиларди. Ўғли яқинда бир канистр бензин олиб келган. Ўшандан битта челакда олволса бас, Аҳмадни таг-туги билан супуриб ташлашга етади…\nҚоронғида тимирскилана-тимирскилана канистрни топгач, уни ташқарига олиб чиқди. Сўнгра оёқ учида юриб бориб сўридан битта челакни «ўмарди»…\n— Оҳ, нега шу ишни олдинроқ ўйламадим-а? — кўнглидан ўтказди Мўмин канистрдаги бензиндан челакни тўлатиб қуяркан. — Доим шуда!.. Камбағалнинг ақли тушдан кейин киради. Ҳа майли, ҳалиям кеч эмас. Насиб бўлса, яна ўн дақиқалардан сўнг маҳалла қора тутунга тўлиб, Аҳмадбойнинг уйи куя бошлайди. Оҳ, яширган пуллариям шу уйида. Ҳавога учаётганини кўрсайдим!..\nЮраги ҳасад исканжасида қолган Мўмин оҳиста кўчага чиқдида, эҳтиёткорлик билан кўчанинг икки томонига назар солди. Аксига олгандек, шу кеча симёғочлардаги чироқларни ёқиб қўйишибди. Ҳаммаёқ кафтдек кўриниб турибди. Лекин… Кўчада ҳеч зоғ кўринмайди.\n— Худо, ўзинг ҳаммасини кўриб турибсан! — осмонга боқиб шивирлай бошлади Мўмин. — Ким ҳаромхўру, ким ночорлигиниям ўзинг яхши биласан. Мен тўғри йўл тутаяпман. Ахир, нима ҳаққи бор бунақанги шоҳона уй қуриб кўз-кўз қилишга?.. Сал мундайроқ қуравермайдими?..\nМўмин аланглай-аланглай, қўлига бензин тўла челакни олдида, Аҳмад дўкондорнинг дарвозаси томон юрди.\nШу пайт… Узоқдан келаётган машинага кўзи тушиб қолди.\n— Жин урсин! Ким бўлдийкин?\nМўмин шошиб йўл четидаги чинор панасига ўзини олди…\nМашина унга яқинлашиб келдида… Хайрият, сал наридаги тор кўчага бурилди…\n— Ярамаслар! Ис олиб юрадими бу машиналар?..\nАфсуски, Мўмин машинани ҳаяжон ичидами, танимай қолди. Бу участка нозирига қарашли машина эди…\nФақат… У ҳам Мўминнинг қора ниятидан бехабар қолганди…\n— Ҳой, ким бор?.. Чиқ ким бўлсанг ҳам!.. Ўт кетди!..\nБу Мўминнинг ҳайқириғи эди. У Аҳмад дўкондорнинг уйига ўт қўйгач, ҳеч нарса бўлмагандай маҳалла аҳлини ёрдамга чақирар, аммо ўзи шундоққина йўл четидан оқиб ўтган анҳорга яқин бориб сув олишгада интилмасди. Фақат… Ўз дарвозаси ёнида турганча бетиним қичқирарди…\nТо одамлар йиғилиб, ўт ўчирувчилар етиб келишгунча, уйнинг кўча томондаги деворлари ёниб, сувоқлари деярли кўчиб тушди. Битта дераза ҳам ёниб битди…\nБу лаҳзаларда Мўмин уйида бемалол чой шопириб ўтирар, кўчадаги бақир-чақирларни эшитиб ҳузур қиларди…\n— Ҳов Мўмин ака!..\nКутилмаганда дарвозасини кимдир тепиб бақираётганини эшитган Мўминнинг юрагига ғулғула тушди.\n— Оббо, сезиб қолишган бўлса-я?..\nУ остонада ҳеч нарсага тушунмай дийдираб турган хотинига бир қараб қўйдида, дарвоза томон йўналди…\nЭндигина дарвоза зулфинини суғурган ҳам эдики, ичкарига аввал участка нозири Зулфиқор, кетидан қўлида болта тутган Аҳмад дўкондорлар бостириб киришди.\n— Сиз нима қилиб уйда биқиниб ўтирибсиз? — ўзини босиб сўради ундан нозир. — Қўшнининг уйи куйиб ётибдию, сиз бўлсангиз…\n— Ў-ўғлимни чиқардим… — зўрға жавоб қилди Мўмин Аҳмад қўшнисининг қўлидаги болтага қўрқув аралаш қараб. — Ана, кўчада у!..\nКатегория: HIKOYALAR / ХИКОЯЛАР | Ko'rganlar:: 31 | Добавил: www.horazm.net | Теги: #новости, #newsuz, #uznews, #news, #Yangiliklar, #Yangilik, #ahborot, #habarlar, #xabarlar | Рейтинг: 0.0/0


ЎЗБЕКИСТОН ПРЕЗИДЕНТИНИНГ ТОЖИКИСТОН ПРЕЗИДЕНТИ БИЛАН ТЕЛЕФОН ОРҚАЛИ МУЛОҚОТИ ТЎҒРИСИДА - Ўзбекистон овози газетаси\nЎЗБЕКИСТОН ПРЕЗИДЕНТИНИНГ ТОЖИКИСТОН ПРЕЗИДЕНТИ БИЛАН ТЕЛЕФОН ОРҚАЛИ МУЛОҚОТИ ТЎҒРИСИДА\nЎзбекистон Республикаси Президенти Шавкат Мирзиёев 28 декабрь куни Тожикистон Республикаси Президенти Эмомали Раҳмон билан телефон орқали мулоқот қилди.\nДавлат раҳбарлари кириб келаётган Янги йил муносабати билан бир-бирларини самимий қутлаб, эзгу тилаклар билдирдилар.\nЎзбекистон – Тожикистон муносабатлари ривожи ғоят жадал суръат касб этгани ҳамда стратегик шериклик даражасига кўтарилгани алоҳида қайд этилди.\nБунга, аввало, Ўзбекистон ва Тожикистон раҳбарларининг жорий йилда бўлиб ўтган тарихий давлат ташрифлари якунларида эришилган келишувлар асос бўлди.\nЎзаро визасиз тартиб жорий этилди, давлат чегараларидаги барча ўтиш пунктлари фаолияти қайта тикланди. Чегарадош ҳудудлар ўртасида мунтазам алмашувлар йўлга қўйилди.\nБош вазирлар раислигида қўшма Ҳукуматлараро комиссия самарали фаолият юритмоқда.\nДавлат раҳбарлари икки томонлама товар айирбошлаш ҳажми сезиларли ошганини мамнуният билан қайд этдилар. Электр энергияси ва табиий газни барқарор етказиб бериш борасида ўзаро манфаатли ҳамкорлик амалга оширилмоқда, ўзаро автомобиль қатнови ва авиапарвозлар мунтазам йўлга қўйилди.\nПрезидентлар маданий-гуманитар мулоқот изчил кенгайиб бораётгани, Ўзбекистон ва Тожикистонда ўтказилаётган турли тадбирларда мамлакатларимиз ижодий жамоаларининг мунтазам иштирок этаётганини мамнуният билан қайд этдилар.\nТошкент ва Душанбеда «Дўстлик кечалари» муваффақиятли ўтказилгани мамлакатларимиз ва халқларимиз маданий ва маънавий яқинлигининг ёрқин ифодаси бўлди. Душанбе ва Самарқандда Алишер Навоий ва Абдураҳмон Жомий ҳайкаллари ўрнатилди.\nШавкат Мирзиёев ва Эмомали Раҳмон мамлакатларимиз ўртасидаги кўп асрлик дўстлик, яхши қўшничилик ва стратегик шериклик муносабатларини Ўзбекистон ва Тожикистон халқлари фаровонлиги йўлида бундан буён ҳам кенгайтириш ва мустаҳкамлаш борасида интилишлари қатъий эканини таъкидладилар.\nМулоқот сўнггида Президентлар яна бир бор бир-бирини табриклаб, Янги йилда қардош халқларимизга тинчлик, фаровонлик ва равнақ тиладилар.


«Навбаҳор» яримҳимоячиси «Локомотив»га ўтди\nЯнги мавсумга жиддий ҳозирлик кўраётган «Локомотив» ўз сафини яна бир иқтидорли футболчи билан тўлдириб олди, дея хабар бермоқда клуб расмий сайти.\n«Ҳам марказий, ҳам чап қанот ҳимоясида бир текис ўйнай оладиган Хуршид Мухторов тўрт йиллик танаффусдан сўнг яна «темирйўлчилар» сафига қайтди», - дейилади хабарда.\nХуршид Мухторов катта футболдаги фаолиятини 2015 йил «Қўқон-1912» сафида бошлаб, кейинчалик «Сўғдиёна»га йўл олган. У 2016 йил бир давра «Локо» шарафини ҳимоя қилиб, сўнгра ОКМКга ўтиб кетганди.\nУшбу футболчи 2017-2018 йилларни ҳам ОКМК таркибида ўтказиб, 2019 йил «Насаф» ҳамда 2020 йил «Навбаҳор»да фаолият юритди.\nМаълумот учун, Микаэль Сикейра мураббийлигидаги «Локомотив» бунгача «Бунёдкор»дан Ислом Қобилов, Санжар Қодирқулов, Абдумавлон Абдужалилов, «Пахтакор»дан Жавоҳир Сиддиқов, Садриддин Абдуллаев сингари футболчиларни ўз сафига қўшиб олганди.


Bellator 253. Марказий жанг бир ярим дақиқа давом этди / Olamsport.com\n08:48Ла Лигада дарвозабон гол киритди. Сўнгги марта қачон бунақаси бўлганди? (+ФОТО)\t0 08:26Бектемир Мелиқўзиевнинг навбатдаги жанг санаси маълум бўлди\t0 08:02Аёллар терма жамоамизнинг машғулоти асосий залда ўтказилди ФОТОРЕПОРТАЖ\t0 07:41Конор: "Хабиб реваншга рози бўлиши учун унда эркаклик туйғуси бўлиши керак, унда эса бу нарса йўқ"\t2 07:20"Атлетико" Ла Лигада 7 очколик фарқ ва захирадаги ўйин билан "Реал"ни ортда қолдирмоқда\t0 19:43Конор қайтмоқда. У матбуот анжуманига кўзойнакда келди (ВИДЕО)\t3 19:37Каратэ WKF бўйича миллий терма жамоада вазият қандай? Вазирликда ўтган йиғилишда айнан шу масала муҳокама қилинди\t1 19:01Тошкентда йилнинг дастлабки бокс мусобақаси бошланди\t0 18:40Конор - Порье. Биринчи жангдан сўнг ўзгаришлари: Ҳар иккиси чемпион, Порье Хабибни мағлуб этишга яқин келган ягона жангчи. Конор эса ММА оламини ўзгартириб юборди\t5 18:18Канело февраль ойида жанг қилади\t0 17:50Дуглас Костага АПЛдан даъвогарлар бор\t0 17:26Федор Емельяненко коронавирусга чалинди\t0 17:01Хабиб Нурмагомедов: Бу ажойиб ов эди. Олдинга боришда давом этамиз\t0 16:39Янги раис, мураббийлар билан учрашув ва Алишер Авезбаев. Ўзбекистон бокс федерацияси раҳбариятининг Қорақалпоғистонга сафари якунланди\t0 16:11Симеоненинг ўғли АПЛга кўчиб ўтиши мумкин\t0\n20 ноя 08:26\nBellator 253. Марказий жанг бир ярим дақиқа давом этди\nТеглар : Bellator 253Макки\nАҚШнинг Коннектикут штати Анкасвилл шаҳрида аралаш яккакураш қоидалари бўйича Bellator 253 турнири бўлиб ўтди.\nБир неча дақиқа аввал якунига етган турнирнинг андеркард жанги яримўрта вазн тоифасида ўтказилиб, унда америкалик 37 ёшли собиқ UFC чемпиони Бенсон Хендерсон ҳамда яна бир АҚШ вакили, 30 яшар Жейсон Жексон ўртасида бўлиб ўтди. Тўлиқ уч раунд давом этган жангда Жексон очколар ҳисобига кўра ғалаба қозонди – 30-27, 30-27, 30-27. Бу Бенсон учун ММАдаги 12-ғалаба бўлди. Унинг ҳисобида 4 та мағлубият ҳам бор. Bellator`даги ғалабалари эса 3 тага етди.\nОқшомнинг марказий жанги эса енгил вазн тоифасида ўтказилди. Унда собиқ Bellator чемпиони америкалик 32 ёшли Дэррион Колдуэлл 25 яшар ҳамюрти Эй Жей Маккига қари октагонга чиқди. Жанг бироз кутилмаганда Маккининг муддатидан олдин эришган ғалабаси билан якунланди. Жангнинг биринчи дақиқаси 33-сонияси ўтиб бораётган бир пайтда Эй Жей рақибини бўйнидан бўғиш усули билан ғалабага эришди.\nBellator президенти: UFC шундай жангчилардан воз кечаётгани ғалати 0\nЧендлер Конор ва Мурод жанг қиладиган оқшомда октагонга кўтарилади. Унинг рақиби маълум! 0\nBellator 5 жангчи билан шартномани узайтирди 0\n20 ноя 09:31:20\nХендерсон бн Жексон жангида Жексон очколар сони буйича ютган булса, нега унга Хендерсоннинг бу ютуги деб кейинги сатрда мавзуни давом эттиряпсизлар...


Президентимиз Ислом Каримов жорий йилнинг 25 апрель куни Қорақалпоғистон Республикасидаги Устюрт газ-кимё мажмуасига ташриф буюриб, у ерда амалга оширилаётган қурилиш ишлари билан танишар экан, Сурғил кони негизида бунёд этилаётган ушбу мажмуа нефть-кимё соҳасида дунёдаги энг йирик лойиҳалардан бири эканлигини алоҳида таъкидлади.\nЧунки у ишга туширилгач, йилига 4,5 миллион куб метр табиий газни қайта ишлаш ҳисобидан 3,7 миллиард куб метр газ, 387 минг тонна полиэтилен, 83 минг тонна полипропилен, 102 минг тонна пиролиз бензини ва бошқа қимматбаҳо маҳсулотлар ишлаб чиқариш имконияти юзага келади.\nДарҳақиқат, юртимизда яратилган қулай ишбилармонлик муҳити Оролбўйида ҳам кўплаб истиқболли лойиҳалар рўёбига кенг йўл очмоқда. Мисол учун, ўтган йили мазкур ҳудуднинг иқтисодиёт тармоқларига киритилган жами инвестициялар ҳажми 2366,0 миллиард сўмни ташкил этган бўлса, жорий йилнинг биринчи чорагида бу кўрсаткич 662,3 миллиард сўмга етди. Пировардида янги саноат тармоқлари, кичик бизнес субъектлари ташкил этилиши, мавжуд қувватлар модернизация қилиниши баробарида, кўплаб ёшларнинг иш билан бандлиги таъминланди.\nБундан тўрт йил муқаддам Нукус шаҳрида фаолият бошлаган МЧЖ шаклидаги “Orient Technology” қўшма корхонаси — шулардан бири. 11 миллиард сўм маблағ эвазига амалга оширилган мазкур лойиҳа айни пайтда йилига 4800 тонна терини қайта ишлаш имконини бераяпти. Эътиборлиси, корхона жамоаси ўтган йили 225,1 минг АҚШ долларилик маҳсулотни чет эллик буюртмачиларга етказиб берган бўлса, жорий йилда бундай муваффақиятлар кўламини янада кенгайтиришни мақсад қилган.\n— Яқинда Италиядан 75 минг АҚШ долларилик замонавий технологиялар келтирилиб ўрнатилди, — дейди корхона раҳбари ўринбосари Илҳомжон Расулов. — Мазкур ускуналар ёрдамида тери қавати узунасига турли ўлчамда кесилади. Дастгоҳлар ойига 15 минг дона терини ана шу усулда қайта ишлаш қувватига эга. Эътиборлиси, бу ишлаб чиқариш ва экспорт ҳажми ортишига хизмат қилмоқда.\nҲозир корхонада яратилган янги иш ўринларида 25 нафар ёш банд.\nЯна бир илғор ишлаб чиқариш субъекти — Нукус туманидаги “Ақманғит-баян” масъулияти чекланган жамияти шаклидаги қўшма корхонанинг биринчи навбати жорий йилда ишга туширилди. У Хитой давлати билан ҳамкорликда юртимизда табиий ҳолда ўсадиган доривор қизилмия ўсимлигидан йилига 120 тонна экстракт олишга ихтисослаштирилган.\n— Корхонамизда қиймати 1 миллион 600 минг АҚШ долларилик замонавий хориж технологияси ўрнатилиб, асосан, касб-ҳунар коллежлари битирувчиларидан иборат 30 киши ишга қабул қилинди, — дейди МЧЖ раҳбари Ражаббой Турсунбоев. — Айни пайтда ойига 10 тонна маҳсулот тайёрланмоқда. Хом ашё, яъни қизилмия илдизи фермер хўжаликлари билан тузилган шартнома асосида етказиб берилмоқда. Ишнинг узлуксизлигини таъминлаш мақсадида жамоамизнинг ўзи келгусида 509 гектар ерда қизилмия етиштирмоқчи.\nШу тумандаги “Нукус-балиқ” масъулияти чекланган жамияти шаклидаги қўшма корхонаси эса “Нукус балиқчилик тажриба заводи” негизида ташкил этилган бўлиб, унинг Низом жамғармаси 567 минг АҚШ долларига тенг. Корхонада йилига 20 миллион дона балиқ чавоғи парваришланади.\n— Бинобарин, корхонамиз қошида қизилмия илдизи экспорти билан шуғулланувчи “Оқманғит лакрица” масъулияти чекланган жамияти ҳам ишлаб турибди, — дейди “Нукус-балиқ” қўшма корхонаси етакчиси Нурмуҳаммад Примбетов. — Бу жамият томонидан 2011 йили 70490 АҚШ долларилик 74,2 тонна, 2012 йилда 355716 АҚШ долларилик 343 тонна, 2013 йилда эса 217260 АҚШ долларилик ва 461330829 сўмлик 389,7 тонна қизилмия илдизи хорижга сотилди. Жорий йилда йилига 15 миллион дона пишиқ ғишт ишлаб чиқаришга ихтисослаштирилган завод қурилишини ҳам режалаштирганмиз. Бу билан қўшимча яна 35 киши иш билан таъминланади.\nХулоса ўрнида айтиш мумкинки, Қорақалпоғистон Республикасида иқтисодиётни янада ривожлантириш, аҳоли фаровонлигини ошириш йўлида кенг кўламли ишлар бажарилмоқда. Бунда, табиийки, хорижий инвестицияларни жалб этиш орқали истиқболли лойиҳалар амалиётга жорий қилинаётгани муҳим омил бўлмоқда.\nМазкур рукндаги бошқа мақолалар: « Ўзбекистон ишбилармонлари халқаро саноат ярмаркасида\tМодернизация: Иқтисодий ривожланишнинг муҳим асоси »


Сенатнинг Ёшлар, маданият ва спорт масалалари қўмитасининг фаолияти таҳлил қилинди - Халқ сўзи\n12:41 05 Ноябрь 2020 Сиёсат\nЯқинда Олий Мажлис Сенати Ёшлар, маданият ва спорт масалалари қўмитасининг видеоконференсалоқа тарзида мажлиси бўлиб ўтди. Унда Қўмитанинг жорий йилнинг ўтган даври мобайнидаги фаолияти таҳлил қилинди.\nҚўмита томонидан 2020 йилнинг ўтган вақти мобайнида 15 та Қўмита мажлиси ўтказилиб, уларда 50 яқин масала муҳокама этилди. Сенат ялпи мажлисларида қонунчилик фаолиятини амалга ошириш доирасида Ўзбекистон Республикаси Олий Мажлиси Қонунчилик палатаси томонидан қабул қилинган ва маъқуллаш учун Сенатга киритилган Қўмита йўналишига тааллуқли 4 та қонун кўриб чиқилди ҳамда 2 маротаба ҳукумат аъзоларининг ахбороти эшитилди.\nБундан ташқари, Президентимиз томонидан илгари сурилган бешта муҳим ташаббус ҳамда “Yoshlar – kelajagimiz” Давлат дастурининг Сурхондарё вилоятида ижро этилиши ўрганилди. Ушбу йўналишда Қорақалпоғистон Республикаси ва Хоразм вилоятлари туман ва шаҳарлар сектор раҳбарларининг ҳисоботлари эшитилди. Қолаверса, Бухоро ва Қашқадарё вилоятида «Маданий мерос объектларини муҳофаза қилиш ва улардан фойдаланиш тўғрисида»ги Ўзбекистон Республикаси Қонунининг ижро этилиши ҳолати таҳлил қилинди.\nЯна бир жиҳат. Фуқаролардан келиб тушган мурожаатлар ҳамда ўрганишлар давомида аниқланган масалалар юзасидан давлат бошқаруви органларига Қўмита аъзолари томонидан 30 га яқин сенатор сўрови юборилди.\nМажлисда бугунги шиддатли ривожланиш вақтида бу каби рақамлар билан кифояланиб бўлмаслиги, Қўмита аъзолари фаолиятини янада жонлантириш давр талаби эканлигини таъкидланди. Айниқса, халқ депутатлари маҳаллий Кенгашларининг қонун лойиҳалари муҳокамаларида янада фаол иштирокини таъминлаш ҳамда ижтимоий тармоқларда кенг муҳокамаларга сабаб бўлаётган ҳолатларга ўз вақтида муносабат билдириш, Сенат ҳузурида ташкил этилган Ёшлар парламенти аъзолари билан «устоз-шогирд» анъанаси асосида яқин ҳамкорлик қилиш масалаларига урғу берилди.\nШунингдек, Қўмита аъзолари ўз фаолиятларини танқидий-таҳлилий жиҳатдан кўриб чиқишлари, янада фаолроқ бўлишлари таъкидлаб ўтилди.


Хитой Туркияга таҳдид қилди: “Уйғур қочоқларини қўллашни бас қилинг” « O'zbekiston ERK Demokratik Partiyasi\nХитой Туркияга таҳдид қилди: “Уйғур қочоқларини қўллашни бас қилинг”\n01 December 2014 - 20:23\n“Ва уларга кўмак бериш ҳақида ишорат қилманг”\nЖорий йил бошида Тайландда ноқонуний муҳожирлар сифатида қўлга олинган 200 та Шарқий Туркистонлик уйғурларнинг тақдири борасида Хитой ва Туркия ўртасидаги вазият таранглаша бошлади.\nУйғур қочоқлари масаласи – бу Хитой ва Тайланд ўртасидаги масаладир, “учинчи томон” бу масалага аралашишни тўхтатиши лозим. Бу ҳақда 1 декабрь куни Хитой халқ республикаси Ташқи ишлар вазирлиги вакили баёнот берди, деб хабар берди Туркиянинг Yenişafak нашри.\nХитой ТИВ вакили Хуа Чуньин “учинчи томон” сифатида қайси давлатни назарда тутаётганини маълум қилмади, бироқ яқинда Анқаранинг Хитойда уйғур қочоқларининг шафқатсизларча жазоланишига йўл қўймаслик ҳақидаги баёноти, бу ерда гап айнан Туркия ҳақида бораётганидан далолат беради.\n“Биз “учинчи давлатлар”дан бу масалага аралашишни дарҳол тўхтатишини талаб қиламиз, ўз сўзларига диққат қилишсин ва ноқонуний муҳожирларга қўллаб-қувватлаш ишорати беришни тўхтатишсин”, – дейди Чуньин.\nАйни пайтда, Тайланд Ташқи ишлар вазирлигида муаммони ҳал қилишда Туркиянинг фаол иштирокини яширишаётгани йўқ. Бундан ташқари, ушбу мамлакат ташқи сиёсат идорасининг сўзларига кўра унинг ўзи ушбу масалани Туркия Ташқи ишлар вазири Мавлют Човушўғли билан муҳокама қилган.\nҚайд этиш жоизки, Шарқий Туркистонлик 200 та уйғур жорий йилнинг бошларида Тайландда ноқонуний муҳожирлар сифатида қўлга олинган эди. Маҳаллий ҳукумат вакиллари Пекиннинг талабига кўра уларни Хитой ҳукуматига топширишни исташади. Бироқ, бутун дунё бўйлаб ҳуқуқ ҳимоячилари уларнинг Хитойга топширилишини танқид остига олишмоқда ва Хитой ҳукумати зулмидан қочган уйғурларни ишғол остидаги ватанларида шафқатсиз жазо кутаётганини таъкидлашмоқда. Қочоқларнинг ўзлари эса Туркиядан бошпана олишни исташмоқда.\nБирнеча кун аввал Туркия Ташқи ишлар вазири Човушўғли Шарқий Туркистонда уйғурларнинг қатл қилиниши ҳақида турк журналистларининг саволларига жавоб бераркан, Анқара ХХР даги уйғур қардошларининг ҳолатини диққат билан кузатиб бораётганини таъкидлади.


Бухорода Tico ҳайдовчиси ЙПХ ходимига бўйсунмай, уни судраб кетди - Zamin.uz\nБухорода Tico ҳайдовчиси ЙПХ ходимига бўйсунмай, уни судраб кетди\nИжтимоий тармоқда 1 февраль, душанба куни «Бухорода Tico ҳайдовчиси ЙПХ ходимини автомобиль капотида судраб кетди» сарлавҳаси остидаги видеолавҳа тарқалди. Воқеа юзасидан Бухоро вилояти ИИБ ахборот хизмати маълумот берди.\nВидеолавҳада акс этган ҳолат Бухоро вилояти Ички ишлар бошқармаси томонидан ўрганилган бўлиб, аниқланишича, 29 январь куни соат 15:30 ларда Бухоро вилояти ИИБ ЙҲХБ бошлиғи томонидан тасдиқланган қайднома асосида ЙПХ катта инспектори, кичик сержант Ш.Р. Вобкент тумани ҳудудида йўл ҳаракати хавфсизлигини таъминлаш мақсадида хизматга жалб қилинган.\nТуманнинг «Ўба Кулолон» маҳалласи Кулолчи кўчасида фуқаро М.С. таниши Н.А.га тегишли бўлган Tico русумли автомобилда светофорнинг қизил чироғига тўхтамасдан ҳаракатланиб келганлиги сабабли ЙПХ инспектори йўлнинг қатнов қисмига чиқиб, ҳайдовчига тўхташ ишорасини кўрсатган. Фуқаро М.С. ЙПХ инспектори турган йўналишда бошқаришни давом эттириб, содир этган ҳуқуқбузарлиги учун жавобгарликдан қутулиб қолиш мақсадида автомашинани тўхтатмасдан ходимга жуда яқин масофага қадар бошқариб борган. Оқибатда ходим йўл чеккасига қочишга улгурмасдан, автомашина капоти устига чиқиб қолган.\n«Шундай бўлса-да, ҳайдовчи М.С. автомашина билан ҳаракатланишда давом этиб, тахминан 50—60 метр масофада инспекторни транспорт воситаси капоти устида олиб юриб тўхтаган. Шундан сўнг ЙПХ инспектори ҳайдовчига нисбатан маъмурий баённома расмийлаштириб, автомашинани вақтинча сақлаш учун жарима майдонига жойлаштирган», — дейилади хабарда.\nТаъкидланишича, ҳозирда мазкур ҳолат юзасидан туман прокуратураси томонидан терговга қадар текширув ҳамда вилоят Ички ишлар бошқармаси томонидан хизмат текшируви ўтказилмоқда. Юқоридаги ҳолатда ҳеч кимга тан жароҳати етмаган. “Замин” янгиликларини “Facebook”да кузатиб боринг\nЯнгиликлар » Жамият » Бухорода Tico ҳайдовчиси ЙПХ ходимига бўйсунмай, уни судраб кетди